text:
150 agns de annession dal Friûl ae Italie: un procès segnât, fale par Cosean…
Parcè ricuardâ che juste 150 agns za fa, ai 21 e 22 di Otubar dal 1866, al fo il plebissît che al decidè pe anession al Ream di Italie des provinciis venetis, che in chê volte e cjapavin dentri ancje chê di Udin (comprendût Pordenon) e Mantue? Ven a stâi i teritoris cedûts ae France dal Imperi austro-ungaric daspò la tierce vuere di indipendence.
«Se la cuistion no fos ostaç di polemichis localistichis, e sarès la ocasion buine par une riflession su centralisim e decentrament. Un dibatiment che in Friûl al sarès un grum impuartant sedi dal pont di viste culturâl, par vie de straordenarie vitalitât culturâl e linguistiche di chest teritori, sedi pe sô indiscutibil tradizion di autonomie», al rispuint Andrea Zannini, docent di Storie Moderne ae Universitât di Udin e diretôr dal Dipartiment di Studis umanistics e dal patrimoni culturâl dal ateneu.
Ma a ce pro imbastî une riflession su chest bipolarisim culturâl e aministratîf tra centralisim e decentrament «in un mont “globalizât” dulà che no crôt che a vei sens fevelâ di separatisim e altris formulis dal gjenar»?
Seont Zannini almancul par doi motîfs.
«Prin di dut, gjavantsi fûr dai discors politics strumentâi de politiche dai ultins 20 agns, al è ben resonâ su fin a ce pont che al è util decentrâ par no pierdi eficience e eficacie dal sisteme di guvier dal teritori», al dîs Zannini. Po e je la partide culturâl, par vie che «ciertis lidrîs culturâls a an une fonde positive. Cun di fat, plui o sin cussients de nestre identitât storiche e plui o podìn scambiâle cun chei altris». Di chest pont di viste, vignint ae atualitât, Zannini al riflet che «ai dispatriâts che cumò a rivin chenti o crôt che nol sarès sbaliât insegnai dongje dal talian ancje la culture furlane. E sarès une oportunitât par lôr e par nô».
Il principi, al zonte, al è clâr: «Rinfuarcî la nestre identitât storiche al vûl dî jessi bogns di lâ miôr incuintri a chei altris, nol vûl dî sierâsi».
Par chel che al rivuarde invezit il vôt di 150 agns za fa, che al puartà gran part dal Friûl sot de Italie cinc agns daspò il rest dal teritori, un secul e mieç «par un Stât nol è tant, si che cheste date – al marche il storic – e varès di ricuardâ che la Italie e je un Stât pluitost zovin, tra chei modernis il plui zovin dutun cu la Gjermanie».
In Otubar dal 1866 il plebissît te provincie di Udin al finì cun 104 mil 998 «sì» e 36 «no» - «simpri che i numars a sedin vêrs, par vie che il vôt in chê volte nol veve lis garanziis democratichis di cumò», al vise Zannini - che si concentrarin a Cosean (25). Po, a forin 2 “no” a Martignà e Cjampfuarmit e un a Udin, Vildivar, San Lenart di Cividât, Bordan, Nimis e Lauc.
Te leture storiche, chel plebissît, al dîs il docent, «al à rapresentât il finâl di une lungje agonie dal domini austroungaric sul Venit, comprendût Udin, che e jere considerade une provincie dal Venit». E l’esit dal vôt nol fo une maravee, par vie che «si veve la percezion clare di timp che la ete austriacant e stave finint e cuant che ai 26 di Lui dal 1866 al jentrà l’esercit talian tal cjâflûc furlan, il destin de provincie al jere bielzà segnât».
Naturalmentri no ducj a jerin di acuardi e jenfri chescj part de glesie – come che al dimostre il câs di Cosean – e di ambients dongje. Dut câs i contraris no an vude strade semplice par fâ cognossi lis lôr resons, ancje parcè che «dute la stampe e jere a pro de Italie – al ricuarde Zannini -. Dal rest la italianitât di chestis zonis no jere in discussion, parcè che prime e jerin stadis venezianis e in origjine furlanis». No i là drete però, nancje a chei, come Pacifico Valussi, che pupilarin almancul un Stât federâl, «par vie che al veve pôre, come che al sucedè, che il Friûl intun Stât talian centralizât al pierdès la sô autonomie. Tal dibatiment su chest cantin, altris a sostignivin che no podeve lâ si no cemût che e je lade».
Dut câs, al siere Zannini, «il plebissît par sô nature al è l’at propagandistic di un procès di costruzion di un Stât che no si forme mai par une vie legalmentri clare e definide, ma simpri par un vuere, une rivoluzion o almancul une sfuarçadure des leç in cors. Di fat nissun Stât al previôt te sô normative la sô dissoluzion». ❚
✒ Antonella Lanfrit


c: text/html

text:
L’esecutîf cors al à fat savê che al è daûr a lavorâ par meti in pîts un ufici pe lenghe corse. La nassite di une struture dal gjenar e jere stade domandade, che nol è tant, ancje de associazion dai insegnants di lenghe e culture corse. La gnove e je stade cjapade in maniere positive ancje dal coletîf Parlemu Corsu che al à proponût un plan di azion pe difese e pe promozion de lenghe proprie de isule. Dut câs, a disin i membris de associazion, l’ufici di bessôl nol è avonde, a son misuris inmò plui urgjentis di cjapâ a scomençâ di un statût di couficialitât de lenghe corse su dute la isule.
Font: Radio Alta Frequenza, 23-26/06/10

robotstxt: allowed

filter: keep


text:
Daûr di ce
che e previôt la leç, intes isulis Baleârs a son i gjenitôrs che,
intal moment che a iscrivin i lôr fîs ae scuele de infanzie, a àn
di sielzi la prime lenghe di insegnament. I dâts pal an scolastic
2014-2015, a pene dâts fûr dal assessorât pe educazion des isulis,
a mostrin che il 77% des fameis e à sielzût il model cul catalan
tant che prime lenghe e dome il 22% al à decidût par chel cul
spagnûl. Si trate di une percentuâl un tic plui basse rispiet a chê
dal an passât, ma chel istès e mostre a clâr cuale che e je la
preference des fameis des Baleârs, massime se si ten cont che intai
ultins agns il guvier des isulis – che al è intes mans de diestre
spagnoliste – al à puartât indenant atacs une vore dûrs cuintri
dal insegnament par catalan.
Font:
Diario de Ibiza, 31/05/14


text:
Luteranisim
Il luteranisim e je une comunitât religjose cristiane protestant basât sui insegnaments e lis ideis di Martin Luter, un plevan catolic dal XVI secul che al voleve riformâ lis pratichis e lis dotrinis de Glesie.
Storie[cambie | modifiche il codiç]
L'inizi simbolic dal luteranisim, e duncje de Riforme protestante, al è stât ai 31 di Otubar dal 1517, cuant che Luter al publicà su la puarte de Glesie di ducj i Sants di Wittenberg, in Sassonie (Gjermanie, 95 tesis o declarazions sui dogmis e lis pratichis catolichis e cu la publicazion di bande di Melanton tal 1530 de Confession augustane (o di Auguste).
Dotrine[cambie | modifiche il codiç]
I luterans no son fedêi al Pape, a àn doi sacraments (il Batisim e la Sante Cene, la confession e pues jessi personâl e direte nome a Diu o midiant l'intermediazion dal pastôr), a crodin come i catolics che la particule e il vin consacrâts a sedin dabon il cuarp e il sanc di Jesu Crist e a fasin la comunion in duplis specie. Il cult, che i catolics a clamin messe al è di domenie e no simpri si comunichisi, ma simpri a si cjante, a si scolte il pastôr che al monte sul pulpit par fâ la predicje, e a si lei la Biblie. I pastôrs si podin maridâ e ancje lis feminis a podin acedi al ufici pastorâl. Par ogni glesie al è a cjâf un plevan. No esist une caste sacerdotâl ma al esist il sacerdozi universâl, al ven a stâi che ducj i fedêi a son clamâts a sei sacerdots di Jesus Crist.
Tal 1999 la Glesie Catoliche di Rome a si è svicinade acetant il fat che a si pues jessi salvâts nome par grazie divine e no par oparis.
In Friûl[cambie | modifiche il codiç]
Te ete di mieç tancj furlans a si stavin convertint al luteranisim soredut in Cjargne, a Glemone, a Sant Denêl, a Sant Vît dal Tiliment e a Udin ma Vignesie ju fasè ducj abiurâ. Te citât di Gurize a'nd jere une fuarte comunitât luterane che daspò de Prime Vuere mondiâl e deventà metodiste.
Une parochie luterane si pues cjatâle a Triest.


text:
Il guvier scozês, chel britanic e lis autoritâts europeanis a àn sotscrit un acuardi che al permet ai citadins che a fevelin par gaelic scozês di comunicâ par scrit cu lis istituzions comunitariis te lôr lenghe proprie e di ricevi rispuestis inte stesse lenghe. Il gaelic, che al è fevelât di mancul di 60 mil personis, si zonte duncje al basc, al catalan, al galês e al galizian tra lis lenghis no statâls che si puedin doprâ par comunicâ cu lis istituzions europeanis. I coscj des traduzions a saran cuvierts dal guvier scozês. Il ministri pe culture Mike Russell al à declarât che si trate di un pas indenant impuartant pal ricognossiment dal gaelic in patrie e intal forest.
Font: BBC, 07/10/09


text:
Paîs Catalans: si infuartìs il front nazionalist tes Baleârs
Il front de çampe nazionalitarie intes isulis Baleârs si infuartìs in prevision des prossimis elezions statâls. Cun di fat, al è stât sotscrit l’acuardi che al fisse la nasite di une coalizion eletorâl formade dal Partît Socialist di Maiorche (Mallorca), de Unió Mallorquina, di Entesa per Mallorca e di Esquerra Republicana. L’obietîf de coalizion al è chel di otignî un dai vot deputâts elets tes isulis e al è inmò viert a altris fuarcis politichis no statalistis. Chescj partîts a son ancje tra i organizadôrs de manifestazion che ai 30 di Dicembar e a clamât adun a Maiorche miârs di citadins par rivendicâ il dirit ae autodeterminazion.
[Font: Mon Divers, 31/12/2007 e 08/01/2008; VilaWeb, 31/12/2007]


text:
Vanzeli seont Luche
Luche al fo un om che al veve buinis cualitâts. La so ment sutîl e il so cûr sensibil i permeterin di scrivi une conte acurade e intal stes timp plene di sintiment.
Jessint un miedi al doprà tiermins di midisine (plui di 300) in maniere specifiche rindint in plen il significât, fat che no faserin chei altris scritôrs.
Chest vanzeli al è stât scrit ator il 58 d.C. e partant evidentementri Luche nol po sei stât testemoni oculâr di ducj i acjadiments contâts.
Al è il vanzeli plui lunc dai cuatri e plui dal 50 par cent dal so contignût nol è nomenât in altris bandis.
Contignût[cambie | modifiche il codiç]
Luche al inizi al met subite in evidence di vê seguît cun curie dutis lis robis e di scrivilis in ordin logjic.
Al comence cui prins ains di vite di Jesus, da la nassite a e so frutarie.
Po dopo l'incuintri cun Zuan il Batiadôr par il so batisim e di lunc cul so ministeri di predicazion in Galilee.
A seguìs la sielte dai dodis apuestui.
Al proseguìs cul ministeri in Judee, in Peree e il finâl a Jerusalem e dintors.
Po a ven la conte minude de muart, resurezion e assension al cîl di Jesus.
Utilitât[cambie | modifiche il codiç]
Ancje Luche al furnìs tancj esemplis di acurât adempiment des profeziis des scrituris dal Vecjo Testament.
In dut il so vanzeli, Luche al riclame di continui la atenzion sul Ream dal Idiu. Al mostre come che Jesus al cjapà la iniziative intal predicjâ chest Ream e come che al mandà i soi apuestui prime, a dopo ancje altris inte predicazion.
Chest nus insegne come ducj chei che a si ritegnin cristians, ven a stâi seguaçs di Crist, a dovaressin seguî il so model messedantsi in cheste opare.
Il vanzeli di Luche al dâ risalt a la preiere e une vore biele e je la ilustrazion de vedue che e bateve dûr intal suplicâ un judiç.
In chest vanzeli al ven metût in evidence l'amôr, la bontât, la misericordie e la dulie che Jesus al veve pai debui e i tibiâts.
O vin sigurementri tant ce imparâ.


text:
Buine Zornade Furlane dai Dirits a dutis e a ducj!
Vuê, ai 27 di Fevrâr, al cole l’inovâl de Joibe Grasse dal 1511, il riviel popolâr plui impurtant di dute la storie dal Friûl e il prin de Europe dal Cinccent, che al sclopà a Udin e si slargjâ inte plui part de Patrie.
A tacâ dal 2004, stant che il riviel dal 1511 al jere stât fat cuintri de prepotence dai nobii e pe difese dai “dirits antîc” des comunitâts rurâls, lis associazions e chês altris entitâts des comunitâts furlane, slovene e todescje dal Friûl, che si dan dongje tal Comitât/Odbor/Komitaat/Comitato 482 a àn sielzude cheste date tant che Zornade Furlane dai Dirits.
Cun chest ategjament, che al cjale ae storie e soredut ae atualitât, ancje chest an la ricorence e ven memoreade di Radio Onde Furlane cuntune programazion speciâl che e larà indenant par dute la zornade, cemût che si pues lei achì: ZFD2015luncITAok.
Tra i apontaments principâi, dongje dal aprofondiment classic su la situazion dai dirits linguistics e nazionâi des comunitâts furlane, slovene e todescje dal Friûl e dai spazis musicâi specifics, a meretin segnalâts, a misdì, la pontade speciâl di Dret e Ledrôs sul teme Comunitâts locâls tra gnovis formis associativis e rinassince identitarie, là che Mauro Missana al dialogarà cun Giorgio Cavallo e cui sindics di Merêt di Tombe e di Cjarlins, Massimo Moretuzzo e Diego Navarria, daûr de gnove esperience dal Laboratori di Autonomie, e a sîs sore sere la interviste cul assessôr pe agricolture dal Comun di Muçane, Denis Nardon, che al fevelarà di dirits, ûs civics e tieris coletivis, tra storie e atualitât.
La Zornade Furlane dai Dirits dal 2015 e siere ancje lis celebrazions dai 35 agns di ativitât di Onde Furlane. Cussì, dentri de programazion di vuê, a vignaran presentâts il gnûf sît internet e la App che e permetarà di scoltâ «la radio libare dai furlans» di ogni bande dal mont cui smartphones e cui I-phones.
Une iniziative di gale pal dirit ae lenghe, pal dirit ae informazion e pal dirit…ae radio, ancje pai furlans che a son pal mont.
Se Bob Marley & the Wailers nus al permetin…, nus ven voie di cjantâ «Get APP, stand APP, stand APP for your RIGHTS».


text:
21 dic 2009
Il confesionâl
Dal paruchir al jere plen di int. Al si domandave cemût che in tune vile come Monfalcon a misdí di une joibe cualsiasei, al podeve sei cussí plen. So sûr a i veve domandât di puartâle lí parcé che lí il paruchîr al veve un grum di stîl e a veve di lâ a un matrimoni le sere.Il maestri paruchîr ch'al zirave da une paruchiêre a chê âltre
par coregi une plee o taiâ un ciuf, cun chê arie di signorine e 'l so cjacarâ venezian a lu disturbave. A i dave masse tal vôli.
Ch'al sedi stât gay, a lu savevin dutis chês che sentadis li ator a si fasevin masagjâ, petenâ, lavâ, sujâ, slaparotâ, palpâ, lecâ e ancje chês ch'a spietavin il lôr turno par fâsi mateâ.
-Cjale ce estro ch'al à il maestri vé. A i cisicave sô sûr in te vorêle. Il paruchîr, come un maestri al piano,al faseve lâ lis fuarfis cun tune man tant che cun chê âltre al cjapave cul pietint i cjavei da tajâ.
Ma lui invesit al cjalave che biele assistent ch'a someave ch'a fós crote sot dal grumâl. Ce biele ch'a jere. Alore, par no cjapâsi un'âltri colp di comedon da sô sûr parcé ch'al cjalave masse, al si jere jevât par lâ fûr a fâ un gir e al jere tornât dome une ore dopo juste al moment che so sûr a finive di fâsi petenâ.
Tant ch'a spietave al veve acetât il café che propit chê assistent a i veve puartât e dopo vê fat un compliment al paruchîr par no fâlu ae assistente al veve paiât i 50 euros. Il paruchîr, par saludâ, prime al veve bussât sô sûr e po, di sorprêse a lu veve bussât ancje lui come s'al fos stât il so plui grant amîc. Dio...Îsal pusibil? Ce schifo, al pensà.
Il paruchir ch'al veve viodût dut, a i veve regalât une ombrene parcé che di fûr al ploveve e po par no mostrâ ch'al veve intenzions platadis, a i veve dite che s'al veve chê di viodi le sô assistent, a nol podeve che cjatâsi su le strade che faseve le sere par tornâ al convent. Convent? Si a jere une zovine ch'a voleve fâ le muinie ma al podeve simpri tentâ di fâi gambiâ idee, ansit, a lu incoragjave a fâlu che cussí a sarès restade cun lui parcé ch'a lavorave benon.
Dio...Îsal pussibil? Si, le sere, da no crodi, come ch'a i veve spiegât, jê a lave in glêsie a preâ prime di tornâ e in che ore, le glêsie a jere vueite. Vueite? Le prospetive di fâ un tâl sacrilegjo a i uçave le voe. Chiste po, a no se spietave. Jê invesit, a someave come ch'a lu spietàs e a si jere tirade vie te ombrene di un confesionâl come par mostrâ ch'a jere dacuardi. E vie lui dret sot de cotule. Ma cê crodevial di fâ?
Jê a no podeve. A veve di restâ vergjine.
Ma a capive... E a si jere girade tirant sù le cotule.Al veve reson, si. Sot a jere crote.
Dio...îsal pusibil?Eh ma ce cûl!
E cuant che ae ûltime sdarnade al à viert i vôi, al à viodût une peruche bionde par tiare e il paruchîr ch'a i faseve le bocje da ridi tirantsi sù content. Dio...Ce schifo, ce freade!
Tal indoman, il nonçul, tant ch'al judave il plevan a disviestîsi pe messe al si lamentave che un cjocheton al veve ancjemó stât a butâ fûr tal confesionâl.
Scrit dal Mario Sommarti A l'ore juste: 14:35
Etichetât: scriture/scrittura
Nessun commento:
Iscriviti a: Commenti sul post (Atom)


text:
La
Lusazie e
je une regjon storiche logade a cjaval tra i lands de Sassonie
e dal
Brandeburc
là che e vivin i serbians (o sorabis), ven a dî la
uniche minorance slave autoctone dentri dal stât todesc.
Sul prin tacâ di Fevrâr la Aleance Libare Europeane (EFA) e à
tignût a Njebjelcicy / Nebelschuetz une conference par frontâ i
temis dal autoguvier, de promozion linguistiche e culturâl, e de
sostenibilitât ambientâl di cheste comunitât. Intant dal
apontament, là che in plui dai rapresentants des organizazions
serbianis a jerin ancje i delegâts dai partîts autonomiscj di
Slesie, Moravie e Sud Tirôl, si à ancje presentât il progjet par
meti sù un Parlament regjonâl serbian (Sejmik). La Lusazie però e
sarà al centri ancje di altris iniziativis de EFA: sul finî di
Fevrâr si varan doi apontaments intal Parlament european là che si
fevelarà dal program di scuele serbiane a imersion (progjet Witaj) e
dal impat dramatic des minieris di cjarbon a cîl viert pal ambient e
pe int de Lusazie. In Avrîl, invezit, la citât serbiane di Budysin
/ Bautzen i darà acet ae assemblee gjenerâl de Aleance Libare
Europeane.
Font:
EFA,
03/02/15


text:
Se savessis cetantis Luziis santis, beadis e vergjinis ch’a son scritis tal libri dai Sants! A son almancul siet, cence tignî cont di Luzie Mondele ch’a no jere ni sante, ni beade, ni vergjine, ma martare di sigûr, in prins di Don Rodrigo e po dopo di Laurinç Tramaglin, par vêju sopuartâts a lunc cence alçâ plui di tant la creste; Sandri Manzon al sarès stât une vore apajât se la Glesie la ves scrite ta chel libri.
Ma pai frutins furlans la Sante Luzie ch’a si laude in Friûl, a no à nuie a cefâ cun dutis chês sioris dal libri, parcè che tal lôr cjâf e je come une fade, un simbul dal paîs dal pan di aur e luianiis di sede, che ai dodis di Dicembar e passe pa lis cjasis a sparniçâ zugatui, bebei, mandarins, caramelis e ancje cualchi toc di cjarvon pai plui birbants.
In vite sù la tiere, Luzie e jere stade svuarbade par no volê cedi a siei seviziadôrs, e par vie di chel e ven figurade vuarbe, cu la corone di cjandelis, e cui voi dentri ta un platut ch’a ten in man. La canaie plui malcuiete, par svuincâ il cjarvon, e faseve cont ta chel difiet li, parcè che si domandave cemût ch'e faseve une vuarbe a viodi ce ch’a meteve tes scarpis; salacor e leve daûr dal nulôr, e sì che duncje al jere il câs di dâi une spolvarade di talc a lis scarpis.
Tancj paiis dal Friûl i àn dât il so non a une strade o ben une place, e ta chel di cheste conte i vevin fat ancje une statue metude suntune colone ch’a paronave in mieç de place. E jere stade li ferme par desenis di agns a segnâi la strade a chei pôcs cjars ch’a passavin par lâ e tornâ de campagne, in plui cualchi biciclete che, massime la domenie tor misdì, e faseve plui che altri di baston a chei cristians ch’a vevin bevût un tai di masse te ostarie “al bon formadi”, li tacade. A jerin a pene lâts vie i cosacs, ma ancje lôr plui di cualchi cjar tirât di cjavai o camêi a no vevin puartât. Finide la Seconde Vuere, duncje ’45 - ’46, lis stradis a jerin ancjemò blancjis, e par cjatâ un “asfalt” si veve di lâ sore la Stradalte, là che si incrosave la statâl di Udin a Muçane, che po si zontave cun la “Triestine”.
Rivade la pâs, di bot e sclop al è rivât un altri taramot, cui liberadôrs merecans, lis lôr Jeeps e i lôr Dodge a puartânus la civiltât, alçant nûi di polvar e predicjant la virtût a lis nestris fantacinis, ch’a levin matis pa lis cjalcis di nylon e la lôr musiche discjadenade.
“A mi àn invidade a un picnic” e dîs Mariute,
“Ce robe ise?” i domande Miute,
“A no sai, dut câs a mi soi mudade lis mudantis” e rispuit Mariute.
“Okey, okey” a disevin i yankees,
“O chei o chei altris par intant mê fie e je plene” a rispuindevin lis maris.
Sante Luzie sbalsamade a si domandave di adalt: “Ise cheste la libertât prometude?”
Parfin la parone de ostarie, une femenone ben metude ch’a no jere une sante, ma e jere de cjasade di un nomenât gjornalist e scritôr di oparis teatrâls, no jere dal dut convinte di chestis gnovis modis, ancje se disot vie e gjoldeve pai bogns afârs ch’ai vignivin fûr; e il miôr formadi salât de Basse ca si mangjave te ostarie al veve la so part tai afârs.
Al jere un daspò gustât di sierade chel dì ch’al à savoltât la mirie dal paîs, cuant che un vosarili miscliçât furlan – inglês al ven fûr de puarte de ostarie cu la parone ca ten pal copin un soldadut jankee, disint:
“Va a incjocâti vie di chi brut schifôs”.
Lis protestis e i mocui in slang merecan no si son ben capîts, e inalore par fâsi capî miôr il little boy al monte sul so Dodge e al met la marce indaûr a svuarbon, si propri a la vuarbe e a pensât Sante Luzie ch’a no veve capît ancjemò la sorte che i tocjave, e di fat un moment daspò a si à sintût un sdrondenon di fâ tramâ i mûrs des cjasis. Une sene cussì la parone e curiôs vignûts fûr di bot dai curtîi, a la vevin viodude dome sot i bombardaments: la colone sdrumade jù te place, la statue rote a tocuts dentri tal casson dal camion, la corone cu lis cjandelis e il platut cui voi, distacâts e soterâts sot lis rudinis: une fracassine! Il merecanut, passade di bot la cjoche, al tente di meti la marce indenant e scjampâ vie cun dutis lis santis rudinis tal cason, ma la parone cence pôre a si met par denant, a vierç la portele dal camion e lu tire jù disint:
“Malnassût a ti vevi dit di lâ a incjocâti vie di chi, ma cence fracassâmi Sante Luzie! E cumò a tu tornis dentri e no tu ti movis fin ch’a nol rive il to comandant a paiâ ducj i dams”.
Il comandant, clamât vie radio dal “presonîr”, al è stât di peraule e Sante Luzie, dute gnove, e à podût tornâ a sorestâ la place, ancje se dome plui cun funzions di taronde stradâl. Miôr che no nuie e à di vê pensât la Sante.
di Bepi Zefon
conte vere (al è ancjemò vîf chel ca la conte a disevin de mês bandis)


text:
Une gnove che e à a cefâ cu lis contis, cun l'ostîr e cul furlan, e ven a stâi che o ai il plasê si sparniçâle chi su Contecurte, no sedi mai che cualchidun al rivi adore a vignî a viodi la mostre dai mostris, e cuissâ mai, magari i coventi di puartâ cualchi frutin a sintî l'ostîr che al conte contis di mostris par furlan...
Bon, pocjis cjacaris e us lassi chi sot la imagjine de locandine.
Maurice Sendak
al jere un che al contave e disegnave contis par fruts. Il sô capolavôr, libri pe infanzie tra i plui preseâts e nomenâts, che al à fat scuele intal so cjamp, al è "Where the wild things are
", ven a stâi, "Nel paese dei mostri selvaggi
" par talian, o Creturis Salvadiis
, inte traduzion furlane che prest us metarìn ancje chi, su chest blog.
Lis Wild things a son ancje un film, e a son stadis preseadis ancje di Obama, e no dome di lui, ma di une vore di altris disegnadôrs, ancje talians. E ve chi, che ju cjatais, in cheste mostre di dissens par fruts, a San Zorz, a tacâ di setemane che e ven.


text:
Al jere vedran e al jere a stâ intune cjase isolade in campagne.
La cjase e jere fûr Faedis e lui la veve comprade a une aste spindint pôc, par vie da lis cjacaris da la int dal paîs. Si contave che e fos maledete, parcè che cui che al jentrave nol vignive plui fûr. Toni, che al jere un siorut studiât, inteligjent e cui pîts par tiere, nol crodeve a dutis chês monadis. Lui al crodeve dome a ce che al viodeve, ancje se al veve ocjâi pençs come doi fonts di butilie.
Une sere a vevin sunât il campanel, ma cuant che al veve vierzût la puarte al veve cjatât dome un cuadri, cun piturade une cjase bandonade.
La cornîs e jere di len e carulade, il colôr al jere smamît e crepât e tal cjanton si viodeve un schiribiç, che di sigure al jere la firme, ma si rivave a lei dome une "L".
Toni no si jere inacuart che chê cjase e jere propite la sô, dopo jessi stade metude a puest.
Al veve cjapât sù il cuadri e lu veve poiât parsore di altris, come che al faseve ogni volte prin di studiâju.
Dopo cene lu veve cjalât e i veve someât di viodi un barcon cu la lûs impiade. Rispiet a prime i someave che al fos plui scûr e che i morâi si movessin cul aiar. Al veve crodût di jessi un tichinin strac e al jere lât a durmî.
L'indoman di buinore, cjalant il cuadri, al veve scuviert che la gnot e jere deventade il cricâ dal dì: si viodeve il soreli che al nasseve daûr de cjase.
Lui però, netantsi i ocjâi cul ravai da la cjamese, al veve pensât che di sigure al veve viodût mâl la prime volte e cussì lu veve tornât a meti te tasse e, in dute premure, al jere corût a lavorâ, cu la tace dal cafè ancjemò in man.
Al veve contât a soi colegas ce che i jere parût dal cuadri, ma chei no i vevin crodût e, tocjantji il cerneli, i vevin dite: «Ma va la cjase, mone, tu varâs la fiere! Cjapiti cualchi zornade di feriis!»
Tornât di vore al veve picjât il cuadri in cusine e chest colp al jere cuasi sigùr: il soreli al jere alt tal cîl e la ombre da la cjase si jere scurtade!
Nuie di fâ: al veve di jessi propite strac. Cussì al jere lât a durmî e cuant che al jere jevât il soreli al tramontave e il timp al steve cambiant.
Al jere lât dongje, cjapant sù la sô lint di ingrandiment, e propit intant che al lumave la tele al veve sintût che e jere dute bagnade. In chel moment al veve scoltât lis gotis da la ploie bati sul veri.
Di li a pôc al veve sintût tucâ ta la puarte e al jere lât a vierzi, ma li di fûr nol veve cjatât nissun. Intant che al steve su la puarte, anzit, al veve percepît trê sofladis di aiar frêt che a jentravin, cussì al veve sierât di corse e al jere tornât in cusine.
Ta la opare al jere sucedût un altri misteri: in chê stanze che e someave jessi la cusine a jerin saltadis fûr trê personis. A jerin dome trê ombris, ma nol pove jessi che no lis vès viodudis prin! I someavin une femine e doi oms.
Al steve comencant a ve pôre...
Cussì, dopo mangjât, al veve cjapât sù une ombrene e al jere lât a fa une cjaminade, par calmâsi.
Lis culinis fur Faedis a jerin plenis di bosc e dut ator si sintive odôr di muscli, che al pareve cuasi odôr di frait. Al veve començât a lâ daûr da la piste dulà che a fasevin rally e lis segnalazions fatis cu la vernîs rosse sui arbui i someavin maglis di sanc.
Al sintive dapardut a sbisiâ tal vert, ma ogni volte che si spaurive a saltavin fûr un cuc, un çus o une sghirate che a someavin vê plui pôre di lui.
Dopo al veve tacât a sglavinâ e Toni al jere scugnût tornâ subit indaûr.
Jentrât a cjase, la prime robe che al veve fat e jere stade cjalâ il cuadri e al jere restât savoltât: ancje ta la tele, cumò, al sglavinave come là di fûr.
No podeve jessi un câs, e cussì al veve tacât a pensâ cemût fâ par capî se chel cuadri al rapresentave pardabon cjase sô o pûr al jere dome lui che al viodeve mâl.
Dopo un pôc al veve vude une idee: al veve cjapât in man il cuadri e al jere lât dongje dal barcon de cusine.
Come che al veve imagjinât, in ta la piture al veve viodût subite comparî une sagume che i someâve dute la sô. Intun prin moment, plui che cjapâ ancjemò plui pôre, si jere incuriosît, parcè che al veve capît di vê par lis mans une robe une vore strane.
Ma propite intant che al pensave cussì al veve viodût, intal barcon dentri tal cuadri, altris trê sagomis daûr da la sô.
Si jere voltât di colp, convint di cjatâ cualchidun in ta la stanze cun lui, ma nol jere nissun! La cusine e jere vueide, ancje se l’aiar al jere vignût frêt.
A chel pont, la uniche robe che al veve voie di fâ, e jere chê di scjampâ vie di cjase, lassant li il cuadri, ma come se cualchidun al vès sintût il so pensîr, i scûrs a jerin sbatûts cun violence denant di lui e la stanze e jere deventade dute nere.
Al veve cirût di impiâ la lampadine, ma chê e jere scopiade e tal so puest si jere piade la flame dal gâs. Toni la veve distudade, ma dopo di chê si jere piade la television e sul schermo si veve viodût nuie mancul che la cjase bandonade dal cuadri! Alore lui al veve distacât la spine, ma la imagjine e jere restade impiade ancje cence curint! No podeve jessi, al veve pensât.
Cumò, Toni al veve dome chê di scjampâ soredut cuant che la television a si jere distudade di bessole, cence che lui al fasès nuie.
Toni, dopo vê cjolt la pile intun scansel e fasint lûs cun chê, al veve cirût di vierzi la puarte, ma la veve cjatade… cence manilie.
Alore al veve començât a fâ lûs tal scûr e cuant che al veve sintût un rumôr di fier sul paviment, la veve viodude che e vignive jù pês scjalis. Subit daûr da la manilie, però, al jere vignût jù rodolant un cjâf di femine!
Dopo di chel, al veve sintût talpinâ e pontant la lûs dulâ che al veve poiât il cuadri, al veve viodût, platâts dal scûr, trê fantats: une cence cjâf, un che lu veve cusît tal braç e un che i coreve daûr come une bale.
Sconvolt, Toni al veve pontât la pile di ca e di là, ma nol tornave plui a cjatâsi e a capî cemût podê scjampâ di chê cjase che, a chist pont, ancje lui al pensave che e fos maledete.
Anzit, sul paviment di cjase al veve viodût cori une man!
Aromai al stave dant i numars e al sintive il cûr che i bateve tal pet come se al volès saltâ fûr. Par di plui a jere plui di une man a cori di ca e di là e dome ogni tant, pontant la pile, al rivave a viodilis.
Dut ta un colp, une di chês e veve tacât a rimpinâsi sù par i soi bregons, plantant lis ongulis, e subite dopo une altre a veve fat compagn, lant a finîle sot i siei vistîts.
Toni nol jere rivât a stratignisi e terorizât si jere butât par tiere, a remenâsi, fin che il so cûr al jere sclopât come une bombe.
Cussì a jerin lâts a cjase di Toni, ma lu vevin cjatât za muart, copât di un infart.
No vevin rivât a capì cemût che al fos sucedût, jessint che al pareve vê buine salût. Dut al someave dâ reson a lis cjacaris dal paîs su la maledizion de cjase.
Jessint che al jere a stâ di bessôl e che nol veve parincj a cui lassâ la sô robe, la cjase dulà che al jere a stâ e jere tornade a jessi bandonade e i cuadris che a vevin cjatât a cjase sô, a jerin stâts ducj regalâts a un Museu di li dongje.
Scuele Medie di Faedis


text:
Agne Lene e a simpri tratât ogni om come se al fos nassût par sei il fradi che e veve simpri sperât di vê da frute in ca. Consolantlu, cocolantlu, conseantlu, incoragjantlu o gentilmentri calmant i soi ardôrs par che no passin il limit de coretece. Ma e à ancje simpri fat in mût che nissun si disperi e che ducj e sperin che 'ne dí, cuissà, cuant che e varà bisugne di plantâ chel benedet claut, cirint chê maledete peraule che fin li no jerin rivâts a dî a si daran une martielade tai dêts e scjamparan vie cun tune bausie par platâ il dolôr e sierâsi tal lôr cidinôr di timits par no dî mutisim di salvadis.
Ma in chê sere, folc ju trai, par cjapâ le corse e dâsi coragjo, cence cognossisi e un par bande, no jerino lâts a finî ducj te stesse ostarie ? Aí, di tai in tai e di butilie in butilie, o diu, bielzà no savevin plui tratignî chel non di nemâl e figurinsi se cu le lenghe disleade dal dut, di confidence in confidence, no vevin capît che chel amôr mai declarât di ognidun, al scugnive lâ dret viers chê sante purcite di femine tant bramât e li al moment dulà che vevin capît che a jerin ducj inamorâts de stesse femine, un lunc mortori al jere colât in te ostarie.
Rot di colp in coro da un vaî, lamentâ e sberghelâ prometintsi di no barufâsi e che semai a vevi di fâ alc a si saressin lâts a butâ 'te roie par copâsi, adimplen, al veve zontât l'ultin rivât ma Jude boie disevial un altri, parcè no cjapino il coragjo e finalmentri prime di murî no lino a disial une volte par simpri?
Strade fasint, butilie in man e pinsîrs in sdrondine cu le lôr arie di cjans batûts, spierdûts te gnot di inmó un Nadâl. Cui al cjalave il cîl fasint un sí cul cjâf, cui spiant par tiere avilît al pindulave un no de diestre ae çampe a si dave la pâs à lâ indenant pensant che un amôr declarât in comun nol varès siervît a di nissun ma, rivâts sot di che barcon indurmidît, si jerin fermâts e un cjant miscliçât di vosariis di gjats in cjace e corâls di cjocs in pene a vevin intonât:
Par un, par un, par un, filin di arbe,
Si sin, si sin, si sin, inamorâts.
Par un, par un par un amôr di barbe
sin, o sin, o sin, achí sul prât...
Di li in là, le cjançon si rompeve in tun “cussiculà” che agne Lene, sveade, a varès volût interompi traint jù ce che tal urinâl no veve plui da cuant che un di lôr i veve metût sù il necessari.
Cence piâ le lûs, vierzint il barcon e veve spiât jù par viodi cui che jerin. Po a veve vierzût i scûrs preantju di tasê. A jere lade jù, ju veve fats jentrâ, fats bevi un dai soi cafés-copesbornie, scoltâts e calmâts, po metûts a durmî chi e là chei soi fradis mai vûts, oms o barbis di ocasion che dut tun colp I vevin dât il garp tal cûr pensant a l'unic om che veve pierdût par faur da sûr e deventâ le agne di ducj ma le femine di nissun.
di Jaio Furlanâr


text:
lunedì 2 febbraio 2015
Ator pal paîs
6 coments:
- Galliano ha detto...
- Questo commento è stato eliminato dall'autore.
- 02/02/15, 21:02
- Galliano ha detto...
-
Biele la tô conte Nello, purtrop plene di avilizions, di lancûrs e di îrs che no faserin part cul protagonist de vite di ogni dì. Intun pont tu disis : “Cui sa ce che a àn fat te lôr vite”, la stesse domande se le fasaran lôr su di te. Cheste conte le sint come mê, mi sucêt lu stes ogni cuâl volte che o torni in paîs, e ogni volte a son simpri in mancul a saludâmi, dome tal scampanotâ de sabide sere o sint il salût di simpri. Di sigûr ducj chei che o deciderin vivi di altris bandis o sintarìn i stes sintiments.
Un abraç,
Galliano
- 02/02/15, 21:06
-
-
Nostalgjie, ce brute bestie! La voie, la sperance di cjatâ dut come une volte e je un tininin egoiste in rispiet a chei ch'a son restâts. A si torne e no si sa parcè, forsit par cjalâ indaûr. Tant che cjalâ lis stelis cul telescopi. Bepi
- 02/02/15, 22:09
- Giovanni Nello Malisano ha detto...
-
No, no Galiano no soi avilît. Je la vite, al è il mont. Forsit al è come che al dîs Bepi. Si torne par cjalâ indaûr. e jo o zonti: cul telescopi del nestri cûr. E magari ogni tant vin la fortune di viodi un nît di mieli, sintî cjantâ un grì cuntun fregul di malinconie. Ma no tante. Gracie Galliano, gracie Bepi
- 03/02/15, 11:36
- Luciano Marinig ha detto...
-
Biele la conte Nelo,ae sburtade di chel spirt di sorevivence che l'inzegnir ca nus à fats al à ben pensat te programazion.El lancur nol è pa la int e i cjantons pierduts di che volte, ma ben tant pa zoventut pierdude,come cuant tu disis tu ( tai timps dula co jeri puieri) .Cui tornares di front une scudiele di polente e lat,saluda il paron dal pais cul cjapiel in man,muri di pendice parce no jerin beçs par curale,e vie indenant anciemo.O vin di pensa che ogni pais prin di fondalu nol jere,e sal cambie al'è parcè cirin di falu mior,come cussi noaltris. Mandi Nelo, e compliments par chel biell lei che tu nus das. Lussian
- 03/02/15, 13:10
- Mario Sommarti ha detto...
-
Il fat al é che lant vie si gambie ancje il mût di pensâ. A si crôt che i ricuarts a sedin simpri chei ma di spès a son imbielîts pe nestre voie , o disarès, di amâ a ducj i coscj. Compliments.
- 09/02/15, 05:18


text:
E lu savês ben che il vuestri Ostîr nol sta mai fer e si invente simpri une.
Ce si esal inventât chest colp?
Une sfide!
Di contis curtis!
Contis par talian cuintri contis par furlan!
E dutis lis contis a fevelin di Yōkai, i spirts gjaponês che al doprât par il so libri dal San Simon, Soreli jevât a mont
.
E cun di plui a deciderà la int che e je a viodi, cui che al vinç.
E si podaràn viodi ancje une vore di dissens come chel de locandine, ognidun par un spirt.
E a sarà la companie teatrâl dai Dret & Ledrôs
, a interpretâ lis storiis.
E l'Ostîr a presentâ.
E a saràn dutis contis mai letis in public.
Eeeeee e dopo ce ancje!
No viso vonde? :)
Si che duncje,
JOIBE AI 31 DI MARÇ
DI UDIN
AES 18.00
Yōkai par talian
cuintri
Yōkai in friulano
Li parsore la locandine a colôrs, chi sot chê in blanc e neri.
Ma si cjate dut su la pagjine dal event facebook
o su chê de ostarie.
Insome... sin a Udin, o vin un event che al è interessant ancje dal pont di viste didatic, par scuvierzi un pôc di une altre culture, lontane come chê dal Gjapon.
Se a volês dâ une man al plurilenghesim e ae leteradure furlane: invidait
, condivideit
, vigneit, plaseit...


text:
Jerial a Rome? jerial stât ta chê volte che al jere lât jù cu la coriere cun ducj chei de parocje par sintî il discors dal Pape? o jerial invezit intes Gjermaniis? Toni al veve fat une gjite cun chei dal dopolavôr, simpri in coriere: Berlin, Dresden, Lipsia e Weimar... une setemane, mordi e fuggi, tant par fâ dute une grande confusion cence rivâ veramentri a gjoldisi la anime di une citât.
Lui nol jere come chei altris. Si fermave a cjalâ ogni particolâr: la mantie di une puarte, l'ôr di un barcon, un lucernari... Al esplorave simpri i marcjepîts, cjaminant a cjâf bas... e cussì, fasint, al cjatave simpri alc di particolâr, o al cjatave bêçs... opûr al evitave di pescjâ une mierde di cjan.
I vantaçs di cjalâ par tiere...
Bon, alore... dulà jerial chel palaç? Toni al veve di sfuarçâsi a pensâ, a pensâ verementri tant ma nol rivave a concludi nie.
Une gnot al ve un insium. Si insumiâ di une femine vistude di neri che i diseve dulà che al jere il palaç: «Al è intes Gjermaniis, a Weimar!»
Cussì il nestri om al cjapà la decision: montâ suntun tren par rivâ fin a Weimar. Al veve di viodi di dongje chel palaç, di fotografâlu, di jentrâ dentri.
Al crodeve che cussì fasint al varès dât un sens a la sô vite. Nol saveve il parcè...
Dopo un lunc viaç al jere rivât a Weimar, al veve esplorât la citât di Goethe; al jere lât des bandis de cjase-archivi di Nietzsche... alc dentri di lui lu indreçave a cirî di chês bandis. Al cjaminave di ovest viers est; al rivà li di un simiteri. Nie. Al tornâ indaûr, al cjalà in dutis lis viis. Nie.
«Che mal sedi dome insumiât?» Cussì al pensà Toni.
Al cjaminà ancjemò a lunc. Al rivà fin te perifarie, a est rispiet al parc sul flum Ilm.
E finalmentri lu viodè chel palaç! Al jere grandonon, a forme di cubo e cence un barcon. Toni al zirà ator di chê grande struture fin a cjatâ une puartele a forme di retangul a la base dal mûr.
La viertidure lu invidave a jentrâ. E jere une vecje scjale di len. Toni al le jù fin a une stanzie sot tiere. A un ciert pont al viodè une lûs: e vignive di une fressure sot di une puarte. Nol resistè a la tentazion di strenzi la mantie e di vierzi la puarte. E di là de puarte ce jerial?Al viodè come une grande trivele tal mieç di chê grande stanzie e daûr di chel argagn di metal lucit e jere... une femine vistude di neri... la femine dal insium! Ma no jere bessole. E tignive par man un frut. Ma... nol jere un frut normâl...
Al someave plui a un nano, dome che al veve une strane muse... o miôr, nol veve une muse! Cence voi, cence nâs né orelis e né bocje! Toni nol saveve cemût che chel nano al fasès a respirâ...
Il cjâf al someave a une sorte di vâs di cjar... la cope compagne al devant... cence cjavei... un mostri!
La femine e veve un vêl devant de muse; i fevelà, i fevelà a Toni clamantlu par non.
"Tonino! Tonino!"
Cemût faseve a cognossi il so non?
"Tonino! Cosa fai?"
Il piçul Tunin al jere fer devant di chê grande costruzion fate cui modonuts Lego: un cubo di un mieç metro cirche di lât. E jere stade la buine Madre Valeriana a clamâlu. "Tonino! Sei fermo da mezz'ora a guardare quella costruzione... ma come mai non c'è nemmeno una finestra?"
Madre Valeriana e tignive par man un puar frut disabil.
Conte n. 116


text:
mercoledì 29 aprile 2015
Il televisôr
Dut in blanc e neri… e che e jere la Rai! Il Lussemburc in ros e la Italie in celest… morâl… a jerin ducj in grîs sul scherm… e someave une partide di rugby! Il cronist talian al disè: “Potete distinguere i giocatori lussemburghesi dalle righe sui calzettoni…”
“Buine gnot!” al disè Lido. Po al cambiâ il canâl de vecje Telefunken metint su Cjaudistrie… si viodeve la stesse partide ma a colôrs!
I aventôrs de ostarie a jerin contents però Lido al pensà che al veve di partâ al plui prest la television intune stanzie privade e fâ jentrâ la int in amicizie… par no paiâ la tasse… za al scugnive paiâ il canone… par viodi lis partidis in blanc e neri!
“Cemût mai chei comuniscj a àn il colôr? A son plui indevant di nô…” i disè Fredo.
Il mestri Zuan al intervignì: “Ce crodistu che a sedin indaûr? Cjale la Russie… e je stade la prime a mandâ un missil intal spazi ator de Tiere…”
E Fredo: “Ah, e je vere ma… inte Lune no sono lâts prime i merecans?”
Zuan al ribatè: “Chê e je vere… ma… a àn sigure copiât dai rus, ce crodistu!"
"E parcè, i comuniscj ce crodistu, che no vedin cupiât ancje lôr?"
"E di cui, eh, di cui varessino copiât?"
"Ah, no sai, no nus vegnin sigûr a dîlu a nô... ce discors..."
"Ma va, là, va là, gleseot dal ostie, se a fossin ancje nô cui comuniscj cumò o varessin ancje nô il colôr!"
"Sigûr po! Ce colôr e colôr, dome il ros nus lassaressis viodi, voaltris... altri che balis!"
In chel la Italie e jentrâ in aree cun Boninsegna e e otignî un rigôr, ancje se aromai la croniche e jere tabiade des vôs di Zuan e Fredo,
"Taseit, cancars!" i businà Lido, ma nuie di fâ, i doi a levin indenant a tichignâsi.
In chel si jevà sù Tilio, che al jere un omenon grant, lavoradôr, che al cjacarave cussì pôc che tancj lu crodevin mut. I molà un scufiot a Zuan a man drete, un ledrôs a Fredo, intune sorte di compensazion balonarpolitiche che e puartâ il cidinôr propit sul moment de esecuzion.
Ancje agns dopo, a lâ a domandâi, sedi Fredo che Zuan a si visavin de partide, ma nissun dai doi al saveve se il rigôr al jere stât segnât o mancul.
di Milio dai cjans
Publicât di gelo stellato a lis 14:53:00 20 coments
Etichetis: Contis, Gjenar romantic, Milio dai cjans
lunedì 27 aprile 2015
Tiliuti e il treno
Al veve simpri savût di no jessi biont, riçot e cui voi clârs, anzit a si inacuarzeve di bessôl ta lis compagniis di no jessi jenfri chei plui preseâts, massime da lis fantatis, ch’a no pierdevin la ocasion di ridiji daûr, cuant i compagns lu coionavin cun chê maledete tiritere: “brut, malfat, vedran, cence morose, mai stât in treno”. Tiliuti al sopuartave dut, ma ce ch’a i deve plui fastidi e lu faseve lâ in bestie, al jere chel: ”mai stât in treno”.
Soredut parcè che lui il tren a lu veve bielzà cjapât par lâ a fâ la visite di leve a Cjasarse partint di Codroip, e daspò chel at uficiâl e jere scjampade ancje une visite a chê cjasute sierade di Vignesie, plene di fantacinis une vore pôc vistudis e seneosis di compagnie e no dome chê. Tal chel puest li a si veve gjavade la sodisfazion di fâsi nomenâ abil, là che i miedis sorestants dal esercit, a lu vevin scartât, val a dî no bon par fâ il soldât, par vie di une gobute ch’al veve su la schene, che secont lôr, a no i lassave puartâ il russac.
Tornât ae vite di ogni dì, Tiliuti al veve scugnût sopuartâ altris coionadis par no jessi stât fat "abbile e arruolato", cun di plui che lis fantacinis coscritis i disevin: "..s'a nol è bon pe patrie a nol è bon nancje par me". Ma su chest pont lui al saveve di jessi abil come ch'a i vevin pandût lis femenutis di Vignesie, e al spietave il moment par fâlu savê a ducj.
E che dì al fin e jere rivade cuant che un grop di frutats cun a capo un cacit, ch'al crodeve di jessi cuissà cui par vie dal pari sindic, a lu vere fermât pe strade disintji: "Mandi gobut, ise vere ch'a tu âs une gobe ancje sul parussul, no dome te schene?". No i vessie mai dit, che la rispueste e jere pronte di un pieç: "I vevi dit a che lengone di to mari di stâ cidine, ma no varès mai plui crodût ch'a vignìs a contâle propri a ti". Il svindic al à fât il zîr dal paîs ta un lamp, e dut intune Tiliuti a si è fate une gnove innomine ch'a lu à fât preseâ un mont, massime des coscritis ch'a lu vevin scartât.
di Bepi Zefon
Etichetis: Bepi Zefon, Contis, Gjenar ironic
venerdì 24 aprile 2015
Mystical East
Al sintive chê vôs tor mieze gnot: chê vôs cussì sensuâl… chê vôs di une zovine che e comentave chei films a chel festival dal cine dal Est. Lui, Toni, e i siei amîs, Valter, Jacum e Barbarossa, ducj cui stes ocjâi cu la montadure nere une vore sixties, ducj cu la stesse passion… i manga, i anìme, Capitan Harlock, Matango, Godzilla, Atragon… e dutis chês altris robis che a passavin ta chel cine d’essay a chel festival… i horror, i thriller, l’erotisim niponic…
La vôs e jere une vore impuartante e e dave une espressivitât a lis aventuris che a jerin in lenghe origjinâl. Di fûr al ploveve e al faseve frêt ma i cuatri amîs si sintivin ben, al cjaldut ta chel vecjo cine e protets, niçulâts di chê vôs che ur contave la storie che a viodevin.
In particolâr ta chê sere a davin un film di pôre: la storie di un biât om che tal zardin di cjase sô, a Luzon o di chês bandis là, si cjatave une grande vuaine intun dai siei arbui. Come par meracul la vuaine si vierzeve e e vignive fûr une femine bielissime che si meteve ai suoi servigi. No fevelave chê femine ma i ubidive, i faseve di massarie e i faseve dut. Ma une dì l’om al restà scaturît a viodile a rifletisi tal spieli: e jere un mostri cui cjavei come sarpints e la muse orende e une grande tristerie. E spietave il moments just par copâ il disgraciât om. Te aventure lui al rivà a salvâsi a fuarce di vitis.
“O ai di savê di cui che e je chê vôs” al disè Toni ai siei amîs. E cussì al spietà che la zovine e vignìs fûr dal cabôt dulà che e comentave i films. E stave par lâ in bagn e lui i le daûr, curiôs. Le viodeve dome di spalis. Po le viodè di profîl… no veve dome la vôs biele…
Le cucà che si cjalave tal spieli dal bagn ma… di che altre bande dal spieli e comparì… MEDUSA!
di Checo Tam
Etichetis: Checo Tam, Contis, Famei, Gjenar fantastic
mercoledì 22 aprile 2015
Il falcuç
Une dì o jeri tal curtîl dal Bar Roma, li dal cjamp des balis sociâl e o cjalavi i pes che un mio barbe al veve mitût intal laip salvantju de Ledre secje. I parons dal ambient, Pauli e Grivôr, i vevin dât licence al barbe di doprâ il laip ma lis trotis a sparivin, dì dopo dì, partadis vie dai bevons che a levin a pissâ tal cabôt dongje dal laip. A ‘nd jerin restadis un cuatri e jo o fasevi di vuardian cuant che… dal bar al rive, porconant, Carlon cun in man un falcuç e ta chê altre lis fuarpis di cuinçâ. Al veve cjapât la besteute te rêt de bressane e al berghelave fasint il spandon: “Cumò ti insegni jo a vignî a partâmi vie i uciei… ti tai lis çatis!”
Daûr di lui a jerin Pauli e Grivôr che a cirivin di fermâ chel mat… “Milio, fermilu, fermilu!” mi disevin i doi fradis e jo, cjalant di brut Carlon, i ai dât une cridade: chel, in trê cuintri un, al à molât la besteute e le à scaraventade par tiere.
Alore jo o ai cjapât in man l’uciel; lu ai cjalât… al jere un bielissin esemplâr di falcuç colombâr, ‘falco smeriglio’ par talian. Al veve un fregul di sanc tal bec. O sintivi il cûr de bestie, il so calôr, la sô pôre. Lui ai tirât par aiar e chel al è svolât viers la libertât.
O soi tornât chê altre dì li dal cjamp di balis. La Austin di Pauli e Grivôr, vecje e rusine, le àn puartade vie dopincà: i doi ustîrs a son muarts dopo agns di strapaçs e bataiis cui bevons… une volte dai bintarats i vevin parfin ribaltât il bar… e jere vignude fûr une grande barufe cun cualchi voli neri…
E ancje Carlon al è muart, di infart, dopo vê mangjât un murel di luianie a sagre. Cuant che o rivi tai paragjos mi ven ancjemò iniment l’episodi dal falcuç. Cumò, li dal cjamp di balis, a bivachin dai zovins cui bregons bas e sglonfs, come se a vessin cagât intor; a àn il cjapiel cul frontin e anei e cjadenis di aur ator dal cuel, rucjins e sgribiçots sui braçs… no sai ce int che e je…
Daûr di lui a jerin Pauli e Grivôr che a cirivin di fermâ chel mat… “Milio, fermilu, fermilu!” mi disevin i doi fradis e jo, cjalant di brut Carlon, i ai dât une cridade: chel, in trê cuintri un, al à molât la besteute e le à scaraventade par tiere.
Alore jo o ai cjapât in man l’uciel; lu ai cjalât… al jere un bielissin esemplâr di falcuç colombâr, ‘falco smeriglio’ par talian. Al veve un fregul di sanc tal bec. O sintivi il cûr de bestie, il so calôr, la sô pôre. Lui ai tirât par aiar e chel al è svolât viers la libertât.
O soi tornât chê altre dì li dal cjamp di balis. La Austin di Pauli e Grivôr, vecje e rusine, le àn puartade vie dopincà: i doi ustîrs a son muarts dopo agns di strapaçs e bataiis cui bevons… une volte dai bintarats i vevin parfin ribaltât il bar… e jere vignude fûr une grande barufe cun cualchi voli neri…
E ancje Carlon al è muart, di infart, dopo vê mangjât un murel di luianie a sagre. Cuant che o rivi tai paragjos mi ven ancjemò iniment l’episodi dal falcuç. Cumò, li dal cjamp di balis, a bivachin dai zovins cui bregons bas e sglonfs, come se a vessin cagât intor; a àn il cjapiel cul frontin e anei e cjadenis di aur ator dal cuel, rucjins e sgribiçots sui braçs… no sai ce int che e je…
O viôt dome che si saludin batint pugn cuintri pugn, come i neris merecans dal ghetto. Ma par chei al jere un ricognossisi unîts te sotanance e cuintri la tristerie dai blancs. Chescj ca, invezit... sâstu tu, se a son sclâfs o mancul e di cui... Ce vûstu, di Carlons, ancje se plui cidins, 'nt reste simpri cualchidun...
di Milio dai cjans
Etichetis: Contis, Gjenar romantic, Milio dai cjans
lunedì 20 aprile 2015
La siorute sul clap
La siorute ven a sintâsi achì, sui rudinats, ogni daspò misdì, e jo la cjali dut il timp, cence fâmi viodi, platade daûr di un barcon che si vierç suntun mûr cence tet. Non ai mai vût il coraç di cjacarâ cun nissun dal paîs, soi timide.
Da rest, soi gnove chenti, nol è tancj agns che o soi rivade.
Si viôt subit che soi plui zovine di tantis altris, che a jerin in chest borc di mont prin di me. O ai une biele piel, une muse nete, clare e lustre, cence grispis. E pûr no mi sint biele come chês altris, cu lis lôr grispis che i corin dilunc la muse tant che telis di rai, cui dincj stuarts dentri del bocjis viertis in sfrese, cul lôr cricâ dai vues, dilunc la gnot, dentri dal passâ dal vint. Lôr a àn une bielece che e je come chê di cheste siorute, intant che ancje jê e je daûr a cjalâ chei che a passin: dispes turiscj, che a capitin chi a viodi cadavars di centenârs di agns indaûr o a nulì un parfum cetant vivarôs che al pâr di viodilu, e al è colôr di viole, come la rose che lu regale. Ce biel, a disin lumant il borc, ma jê e pâr no stâ sintîju. E pâr lontane, bessole, in armonie cul mont.
Cuissà ce che e pense, mi domandi simpri. Cuissà parcè che e ven propit chi, dulà che une volte, di sigure, viodint la etât, e vignive a inzenoglâsi, a preâ, a confessâsi, e cuissà, forsit propit chi e varà bussât il so om e saludât pe ultime volte i nonos, o i gjenitôrs… Cuissà…
Ma a son domandis che no an voie di jessi rispuindudis. Se lis fasès a cualchidune des vieris dal paîs, di chês che a jerin chi in tai agns prin che al rivàs l'orcul, forsit, simpri se une si degne di rispuindi a une come me, masse moderne e lizere, forsit o savarès cui che e je la siore, la sô storie, chê de sô famee.
Ma jo no. O ai miôr restâ a cjalâle cussì, inte sô pâs, inte bielece che mi regale, tal cidinôr che e tire dongje, cuant che e stâ sintade sul clap grant, poiade su la sô mace.
Vuê che la mê parone mi à metût sù dôs tendutis gnovis, legris, a rosutis di Vierte, propit denant dai voi, cuant che mi àn viert i scûrs mi parût di viodile ancjemò miôr, la nonute, sintade su ce che al reste de Glesie di Vençon.
Da rest, soi gnove chenti, nol è tancj agns che o soi rivade.
Si viôt subit che soi plui zovine di tantis altris, che a jerin in chest borc di mont prin di me. O ai une biele piel, une muse nete, clare e lustre, cence grispis. E pûr no mi sint biele come chês altris, cu lis lôr grispis che i corin dilunc la muse tant che telis di rai, cui dincj stuarts dentri del bocjis viertis in sfrese, cul lôr cricâ dai vues, dilunc la gnot, dentri dal passâ dal vint. Lôr a àn une bielece che e je come chê di cheste siorute, intant che ancje jê e je daûr a cjalâ chei che a passin: dispes turiscj, che a capitin chi a viodi cadavars di centenârs di agns indaûr o a nulì un parfum cetant vivarôs che al pâr di viodilu, e al è colôr di viole, come la rose che lu regale. Ce biel, a disin lumant il borc, ma jê e pâr no stâ sintîju. E pâr lontane, bessole, in armonie cul mont.
Cuissà ce che e pense, mi domandi simpri. Cuissà parcè che e ven propit chi, dulà che une volte, di sigure, viodint la etât, e vignive a inzenoglâsi, a preâ, a confessâsi, e cuissà, forsit propit chi e varà bussât il so om e saludât pe ultime volte i nonos, o i gjenitôrs… Cuissà…
Ma a son domandis che no an voie di jessi rispuindudis. Se lis fasès a cualchidune des vieris dal paîs, di chês che a jerin chi in tai agns prin che al rivàs l'orcul, forsit, simpri se une si degne di rispuindi a une come me, masse moderne e lizere, forsit o savarès cui che e je la siore, la sô storie, chê de sô famee.
Ma jo no. O ai miôr restâ a cjalâle cussì, inte sô pâs, inte bielece che mi regale, tal cidinôr che e tire dongje, cuant che e stâ sintade sul clap grant, poiade su la sô mace.
Vuê che la mê parone mi à metût sù dôs tendutis gnovis, legris, a rosutis di Vierte, propit denant dai voi, cuant che mi àn viert i scûrs mi parût di viodile ancjemò miôr, la nonute, sintade su ce che al reste de Glesie di Vençon.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar romantic, Raffaele Serafini
giovedì 16 aprile 2015
Spietant une gnove Vierte
Ancjemò prime che finissi la vuere Cisire e Rosine, mês agnis, a pene deventadis fantatis a jerin partidis vie pal mont: la prime pes Americhis, là che dopo si jere ancje maridade. Chê, altre, invezit, dope jessisi rote la schene des bandis di Vercelli a lavorâ tes risieris, je finide a Rome a fâ la massarie in cjase di siôrs. Ancje mei barbis e jerin partîs. Il Duce jù veve clamâts: puarets par mandâju te vuere de Russie d’indulà che mai a son plui tornâts.
Cun di plui, mê none, di un pieç e jere vedue e, ancje par chest gno pari nol podeve lassâle bessole.
Se no, di sigûr, ancje lui al sarès lât in montagne. Un so amì, un vêr comunist, partigjan de Garibaldi, lu veve propit striât. Lu veve convint che dome di chê bande si podeve finî cu la vuere e cun chel mont che ju veve simpri doprâts come mus.
Chel mont che di lôr al veve fat dome cjar di macel, o braçs di vendi par un blanc e par un neri al solit paron.
Di chês gnovis ideis che al jere convint, cussì e contave mê none, gno pari si jere fissât. Guai a cui che i tocjave Lenin, o chel des mostacjis. Ducj i doi ju veve simpri tal cûr e tal cjâf. Oms, che par lui a vevin dade la cjase e il lavôr soredut a la puare int; che pardabon a vevin metudis lis mans tes sachetis di chei masse passûts, fats siôrs cul sudôr di chi altris.
Vere o barete che al fos stade la flabe che i vevin contade, par chest gno pari di zovin al crodeve te vite, tal mont che al vignive indenant. Gno pari al crodeve te sô zoventût.
Bastave dome un un toc di bandiere cuntun fregul di ros par che al tacats a cjantâ. Cjançons che e savevin di tantis sperancis, che contavin de Viertis aromai a puartade di man.
E ancje se la miserie, in chei timps, si taiave sul çoc, di un mont gnûf che si faseve indenant gno pari al jere convint. E cussì, a son ladis lis robis, ancje se no propit cemût che lui lis bramave. Il mont al jere di fat lât indenant e in cualchi maniere si jere un pôc comedât: lavôr e bondance, cualchi an a pene finide la vuere, ‘nd jerin propit par ducj.
Ma di cuant che l’ordenadôr al à tacât a fâ di paron, al somee propit che dut al tornedi indaûr. Lavôr ‘nd pôc e chei pôcs che lavorin, si e no che si cuistin il pan.
I zovins e tornin a fâ lis valîs e a van vie pal mont. E chei pôcs che son siôrs, deventin simpri plui siôrs. Mancje dome che torni la vuere, chê bestie che forsit al è miôr no nomenâle ancje parcè che no masse lontan, tancj e an tornât a tirâ cu lis sclopis.
Se al fos vîf puar gno pari, di sigûr i disarès a gno fi di tornâ su lis monts, in che i pics che ancjemò si visin di chês rossis bandieris, di chês vecjis sperancis
Ma cui sa, se chel frut darà rete a lis sôs santis peraulis? O crôt propit di no. Ai zovins di vuê ur mancjin i siums, no crodin te fuarce de lôr zoventût, intune gnove vierte a puartade di man. Ma cemût podìno crodi? Sin stâts propit no par prins a tradîju, a tradî, lis sperancis di puar gno pari e di chei come lui che pardabon jerin lâts in montagne ancje par lôr.
Cun di plui, mê none, di un pieç e jere vedue e, ancje par chest gno pari nol podeve lassâle bessole.
Se no, di sigûr, ancje lui al sarès lât in montagne. Un so amì, un vêr comunist, partigjan de Garibaldi, lu veve propit striât. Lu veve convint che dome di chê bande si podeve finî cu la vuere e cun chel mont che ju veve simpri doprâts come mus.
Chel mont che di lôr al veve fat dome cjar di macel, o braçs di vendi par un blanc e par un neri al solit paron.
Di chês gnovis ideis che al jere convint, cussì e contave mê none, gno pari si jere fissât. Guai a cui che i tocjave Lenin, o chel des mostacjis. Ducj i doi ju veve simpri tal cûr e tal cjâf. Oms, che par lui a vevin dade la cjase e il lavôr soredut a la puare int; che pardabon a vevin metudis lis mans tes sachetis di chei masse passûts, fats siôrs cul sudôr di chi altris.
Vere o barete che al fos stade la flabe che i vevin contade, par chest gno pari di zovin al crodeve te vite, tal mont che al vignive indenant. Gno pari al crodeve te sô zoventût.
Bastave dome un un toc di bandiere cuntun fregul di ros par che al tacats a cjantâ. Cjançons che e savevin di tantis sperancis, che contavin de Viertis aromai a puartade di man.
E ancje se la miserie, in chei timps, si taiave sul çoc, di un mont gnûf che si faseve indenant gno pari al jere convint. E cussì, a son ladis lis robis, ancje se no propit cemût che lui lis bramave. Il mont al jere di fat lât indenant e in cualchi maniere si jere un pôc comedât: lavôr e bondance, cualchi an a pene finide la vuere, ‘nd jerin propit par ducj.
Ma di cuant che l’ordenadôr al à tacât a fâ di paron, al somee propit che dut al tornedi indaûr. Lavôr ‘nd pôc e chei pôcs che lavorin, si e no che si cuistin il pan.
I zovins e tornin a fâ lis valîs e a van vie pal mont. E chei pôcs che son siôrs, deventin simpri plui siôrs. Mancje dome che torni la vuere, chê bestie che forsit al è miôr no nomenâle ancje parcè che no masse lontan, tancj e an tornât a tirâ cu lis sclopis.
Se al fos vîf puar gno pari, di sigûr i disarès a gno fi di tornâ su lis monts, in che i pics che ancjemò si visin di chês rossis bandieris, di chês vecjis sperancis
Ma cui sa, se chel frut darà rete a lis sôs santis peraulis? O crôt propit di no. Ai zovins di vuê ur mancjin i siums, no crodin te fuarce de lôr zoventût, intune gnove vierte a puartade di man. Ma cemût podìno crodi? Sin stâts propit no par prins a tradîju, a tradî, lis sperancis di puar gno pari e di chei come lui che pardabon jerin lâts in montagne ancje par lôr.
di Nello Malisano
Etichetis: Contis, Gjenar romantic, Gjenar sociâl, Nello Malisano
lunedì 13 aprile 2015
Sgurladis e tarlupulis
Us pues capitâ, di gnot, butant une voglade al bêç robât che e je la lune, e il barbuç viers lis pontis dai pôi, di vualmâ sgurladis di ombre rapinose. Cagnàs, niblis, çus, civuitis, poanis, barbezuans… Svuai metûts adun par gafâ, disês voaltris. Jo no. Son curiandui tirâts tal scûr: a rodolin, a sbisiin, a smalitin, a son tarlupulis su arcs tirâts jenfri bave e frascje: gjostre par scurôrs, rivocs di vôs, presentiments.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar fantastic, Gjenar poetic, Raffaele Serafini
sabato 11 aprile 2015
L'ultin spieli
Baldàs al viveve bessôl inte dissestade cjase di campagne fûr dal borc. Al veve come uniche companie un cjan vieri. Une volte, la dimore e jere folcjade di suns: sunôrs umans e di nemâi, i uns e i altris si movevin in jê, cun la sigurece che ur deve la apartignince. Però cul divignî dai conflits, epidemiis e il pas dal timp, la cjase si desolà, nissun al ocupave il puest di chel che al partive… cussì si fo popolant di assencis.
Al jere za da timp che Baldàs al percepive dai sutîi cambiaments in lui, che nol olsave nomenâ, par chel al evitave di cjalâsi intal unic spieli restât dentri cjase, chei altris a forin sdrumâts man man dai siei precedents abitants. L’om tal so scaturiment al presentive che la sô aparence esterne e steve lant fûr di fûc, lassant puest a un dopleament de personalitât. Chescj turbaments no ju percepive la int dal paîs, che e continuave a socializâ cun lui e a considerâlu come un in plui, ancje se lu viodevin straneôs e solitari. In efiets, la sô vite e passave come simpri dentri de comunitât rurâl. Chest i deve une cierte trancuilitât pe convivence e lu tentave che il so intim segret no si rivàs a cognossilu.
Tai ultins timps si dismoveve simpri plui di spes. Il cjandelîr, cuntun mocul impiât al stave sore il comodin, la sô flame balarine si rifleteve tal spieli dal armaron, dal di dentri a partivin ombris menaçosis e tarlupaments che a invadevin il spazi. Ancje il cjan, vecjo camarade e compliç, si sveave a la par dal so paron. Si moveve di un cjanton a di chel altri de cjamare, corint daur des figuris in moviment come un indemoniât, al someave cjapât pal cuel des fuarcis sorenaturâls. De sô bocje a vignivin fûr lungjis e lentis rugnadis, sbalsamât, al inmusonive i lavris mostrant i dincj di denant e lis zenziis plenis di bave.
Baldàs al jevà sù de cocjete. Cun timôr, cun ansie e cun sperance si svicinà al spieli e al butà une vualmade. Par jenfri vie di chel mismàs al intivà che un scognossût lu cjalave. Al sierà la man drete e cun fuarcis che nol veve, al molà un pugn sore l’anonim. Si sintì un sclop, une ploie di sclesis a restarin ingrumadis par tiere. La calme e tornà te stanzie. Il cjan al cirive il so paron.
di Galliano di Buenos Aires
Etichetis: Contis, Galliano di Buenos Aires, Gjenar fantastic, Gjenar neri, Gjenar romantic, Gjenar storic
giovedì 9 aprile 2015
GNOVE PAGJINE FACEBOOK
O ai une comunicazion di servizi, ma impuartante.
Par fâle curte, tancj di voaltris a jerin amîs dal utent facebook Conte Curte, ma facebook al à dit che no podìn clamâsi pardabon "Conte"di non, e al à ancje reson :)
Ven a stâi che nus a gjavât l'aces ae pagjine, e a mancul che cualchidun nol vedi une cjarte di identitât cul non di "Conte" e il cognom "Curte" o pensi che la lassarin pierdi. :)
O cjapi cussì la ocasion par vierzi un pagjine facebook dediade ae nestre ostarie e us invidi ducj (chei che a àn facebook, clarementri) a plasê la pagjine e sparnicâle invidant int e soredut condividint i link des contis che o proviodarai di meti sù manualmentri al plui prest.
La pagjine e je in vie di costruzion, ma o vuoi rivâ al plui prest a tirâ sù int.
Si che duncje... FRACAIT SU LA PAGJINE FACEBOOK DI CONTECURTE
Etichetis: Contecurte, Gnovis
Iscriviti a: Coments al post (Atom)


text:
Al jere masse cjalt par jessi il 4 di novembar. Toni e Gusto si jerin gjavâts lis gjachetis plenis di medaiis restant in maniis di cjamese. L’oratôr uficiâl al veve finît la sô pantomime. Plui di cualchidun al riduçave a sintî chel omenon cu la muse rosse a strambolotâ par talian. Gusto al veve dit sot vôs al amì: “Ma no puedial furlanâ? Al sarès miôr, no?”
“E chei colonei bassarûi cemût lu capissino?”
“Jo o crôt che no lu capidin nancje se al strambolote crodint di fevelâ talian…”
“Bon, al à finît… cumò o nin al rinfresc… e sarès ore, no?
Ogni an lis solitis robis: la bande, il pichet di onôr, i intervents des autoritâts, i discors dai uficiâi de caserme e po il president dai combatents… e finalmentri il ghiringhel prime di tornâ a cjapâ la coriere…
Te ostarie dulà che si tignive il rinfresc al jere un fantat plaçât devant di un dai prins zûcs di vuere: al jere un casson a ûs un flipper cuntune mitraie di plastiche pontade cuintri un scherm; di là dal veri a jerin lis sacumis di soldâts e camions lance-missii e il disen dal orizont dulà che a vignivin sù lis ombris di aeroplans bombardîrs. Alore il zovin al sparave a lis ombris cun chê mitraie-zugatul che e veve devant une sorte di missil trasparent, a ûs une imagjin olografiche: partît il missil, se al colpive une di chês ombris in moviment, sul fondâl al vignive fûr il nûl di une esplosion. I doi vieris combatents no vevin mai viodût prime da la ore une robe dal gjenar. A Toni i sarès plasût smontâ dut l’argagn par cirî di capî dulà che a jerin i trucs. Gusto al riduçà e al disè une batude a chel fantacin: “Deh, bulo! Tu sês aromai biel pront par lâ soldât te aeronautiche… ti metin te cuintriaeree, garantît!
Ti racomandi jo!”
Finide la maravee par chel strani argagn i amîs a tornarin al lôr ghiringhel ma dopo un pâr di tais e un paninut i doi a scugnivin passâ a saludâ i lôr compagns muarts sot di chê grande crôs…
A jerin a centenârs. Toni al tocjave cu la man lis letaris di bronç cui nons dai soldâts de prime vuere. Lui al jere rivât aromai ai otante ma lôr no! Si jerin fermâts a vincj… a vincjecinc… a trente. E i vignivin lis lagrimis. Parcè che si visave ancjemò di tancj di lôr. E al sintive l’odôr di chês pinessis li dongje: l’odôr de pâs, de pâs eterne. Rivât a un non cun des letaris coladis, _RANCO MI_N_ i tornarin sù tancj pinsîrs… nol rivà a tratignîsi de emozion. Po i vignì iniment ancje une osservazion che al veve fat al amì l’an prime. Si sa che i vecjos a voltis a ripetin chê e simpri chê…
“Cjale, Gusto: nol è nancje un cjapitani… ducj soldâts sempliçs, cualchi sergjent e pôcs i tenents…”
“Eh, sì… i pes piçui a levin simpri indevant a murî cuant che i grancj a stavin platâts…ma… e je ancje vere che ta cheste tiere disgraciade a son stât pôcs a podê studiâ par deventâ cjapitanis o colonei…”
“O pûr tu vevis di jessi minimo un cont par deventâ uficiâl…”
“Nô la nestre part le vin fate e no nus àn mai ripaiâts avonde.”
“Ce ben che si stâ achì. No larès mai vie… mi samee come di jessi ancjemò cun lôr… e mi capite simpri ancje in altris bandis… cuant che o sint l’odôr des pinessis…”
“Toni, se e ven une altre vuere o sin in buinis mans…”
“Sì, sì, cun chei coiars di prime… cun chê scufate largje… o varès voie di viodiju a vuidâ un atac!”
“Si cagaressin intor, tu puedis stâ sigûr!”
A continuavin a fevelâ.
I lôr compagns muarts a tornavin a vivi sot di chês pinessis intune dì di novembar avonde cjalde, tai prins agns ’70...
Sì, mi visi di chel, al veve di sposâsi, ah puaret… ce brute fin che al à fat… al veve di lâ in licence, pense… e chel tenent di Turin che al à fat di dut par mandâlu cjase prime, ma lui no… al oreve restâ par judâ i soi compagns… e chel altri? Chel che si jere platât te fabriche? Cemût si clamavial? Sì, sì, chel si jere salvât, lu vevin fat presonîr…ma il cjapitani no… no, chel mat là.. di bon che no jeri plui sot di lui se no cui sa ce fin che o varès fat, come che al jere capitât a puar Pauli… a Diu Diu… ce disgraciis…
Tantis vitis çoncjadis.
Tantis lagrimis.
Ogni an la stesse storie.
A respirâ l’odôr de pâs sot des pinessis…
Fin cuant?
di Checo Tam


text:
venerdì 4 marzo 2016
Vencolade
13 coments:
-
-
BieleGaliano,i siumps de zoventut scjafoiats tal timp di dopo,cence contà la bielece di vigni fur di un brut siun, e ciatati tal to jet,come che tu disis tu, tra i murs de to cjamare pur te miserie dal mobilio. Lussian
- 05/03/16, 08:44
-
-
Une conte stupende pardabon! I miei cimpliments!
L'amì di Nehoda
- 05/03/16, 20:55
-
-
Compliments!
- 05/03/16, 20:57
- Yaio ha detto...
-
Sveâsi cule bocje sute e forsit pensâ ch'al durmive cule bocje vierte intun sium pesant ma sintîsi lizer di podê sei inmó tar chest mont, mi somee une finâl veramentri ben becade.
Jaio
- 06/03/16, 08:04
- Yaio ha detto...
- Questo commento è stato eliminato dall'autore.
- 06/03/16, 08:05
- gelo stellato ha detto...
-
O comenti su la cuistion dai coments che plui di cualchidun a ju sta metint doplis. O pensi che la pagjine di blogspot no se ti torni a mandâ su la pagjine gnove, ma su chê vecje, ven a stâi che cui che al comente i pâr che il so coment nol vegni fûr, ma al à dome di fâ un refresh de pagjine (la freçute che a zire, dongje de striche dulà che si scrîf i indiriz) e ve li che il coment al comparis :)
- 06/03/16, 08:32
- gelo stellato ha detto...
-
E o zonti ancje che cheste e je la prime conte che o metarin dal Contecurte Day!
- 06/03/16, 08:33
-
-
Galliano, simpri plui brâf
Nello Malisano
- 06/03/16, 12:38
-
-
Galliano, par velu piturât cussì ben a tu âs di velu sumiât pardabon chel vencul li. Brâf, Bepi
- 06/03/16, 18:42
- Luciano Marinig ha detto...
-
Cuisà se cualchidun al sa dimi il significat di cheste viere detule,UTE MUTE,CANANEE,PAN E PES,LAZAREE,DOMENIE ULIVE,E PASCHE FLURIDE,mi par di ve capit ca si riferive al periodi pre pascual par meti in sest il cuarp e le anime cuant le int no saveve ne lei e ne scrivi??? Lussian
- 07/03/16, 09:52
-
-
Galliano, par me Carli al met masse rucule in te salate. Dut câs ben contade.
Mandi
- 07/03/16, 10:09
-
-
Lussian, Cananea e Lazzarea e an sigurementri lidrîs biblichis e il pan e pes forsit a si riferissin al mangjâ di magri de setemane sante. Come se ju pal an la puare int a mangjàs bistechis ogni dì (mi ven di ridi).
Dut câs tu vevis viodût just.
Mandi
- 07/03/16, 10:24
- Galliano ha detto...
-
Un graciis pai preseaments su la mê conte, a ducj chei che si son firmâts, ma ancje a i anonims, che magari cul lâ dal timp a varessin di vierzi chest sierai e lassâsi lâ al vint, e ancje a i simpatics pseudonims. Di gnûf graciis a ducj
Ma al è ancje plausibil che ognidun si sinti sigûr daûr dal scût des sôs muraiis.
Mandi
- 07/03/16, 14:47


text:
A Gjenoe tal 1576, in te glêsie di Marie dal Cjistiel a si adorave une reliquie strane: A si faseve bussâ le code dal mus che (a si pritindeve) al veve puartât il cûl sant di gjesù. Lu scriveve cussí Gjordano Bruno jenfri altris robis che ae glêsie no i lave jù. Chiste monade no jere nuie in confront des monadis metafisichis e altris considerazions filosofichis o astronomichis che le glêsie a voleve fai dineâ ma che nol à dineât e cussí al é stât brusât vîf tal fevrâr dal 1600 su le place dé fiori a Rome.
.Dusinte agns dopo, un comitât internazionâl jenfri i cuâi andere ancje Victor Hugo, a volevin fâ sù un monument ae sô memorie ma il pape a si oponeve cun tante fuarce che al veve minaçât di trasferî il Vatican in tun altri paîs se chest monument al fos stât acetât dai romans e dal gnûf guviern talian.
Ma il monument al é stât fat sù distès e a si dîs che il pape Leon XIII il dí de inaugurazion dal monument al à passât dute le zornade a preâ cuintri le ostentazion dal mont a lotâ cuintri le glêsie. No us someie che chiste patetiche lote a oltrance cuintri le glêsie a é come le ostentazion de gjustizie taliane descrite da Berluscon?
Glossari
Monade = Peraule furlane che si dopre facilmentri par dî stupidagjine, robe da nuie, ecc. Etimologjicamentri a nus ven da mone ven a stâi frice in venezian. A si dopre par mandâ in mone un mone come che i napoletâns a mandin a fâ in cûl un rompi balis.
Le monade di Gjordano Bruno invezit a é une altre. A ven de metafisiche e de filosofie e al ûl dî unitât, unitât supreme, ma ancje unitât uniche, minimâl, assolude. Insomis, il monadism di G. Bruno al sarès fat di monadologjie e nol à nuie di viodi cu le filosofie furlane:-)
A Genova nel 1576 nella chiesa di santa maria del castello Si adorava come reliquia e si faceva baciare la coda dell'asino che aveva trasportato il santo culo di gesù.
Lo scriveva Giordano Bruno tra altre cose che la chiesa non gradí e nel febbraio del 1600 lo brució vivo sulla piazza dei fiori.Duecento anni dopo, un comitato internazionale tra i quali c'era anche Victor Hugo, riuscí a far accettare l'idea di un monumento dedicato a Giordano Bruno malgrado che Leone XIII minacciasse perfino di trasferire il Vaticano altrove se questo fosse avvenuto. Ma il monumento fu eretto e forse per miracolo, si trova sempre sulla piazza dei Fiori di Roma malgrado la giornata intera trascorsa dal papa in preghiere per scongiurare il mondo di non lottare ad oltranza contro la chiesa.
Non vi sembra che questa patetica lotta ad oltranza assomiglia all'ostentazione della giustizia nel perseguitarlo descritta da Berlusconi ?


text:
Ai 3 di
Dicembar diviers centenârs di citadins a àn rispuindût al apel de
Euskal Konfederazioa di manifestâ a Baiona / Bayonne denant dal
Ufici public de lenghe basche par rivendicâ il dirit a vivi ad in
plen par euskara ancje intal Paîs Basc setentrionâl sot
aministrazion francese. L’Ufici, al è stât ricuardât, al è
l’unic imprest public a pro de lenghe basche metût sù dal stât
francês. Intant de manifestazion si à puartât la solidarietât
ancje a Seaska, la federazion des scuelis baschis pidimentade te sô
ativitât des politichis statâls, che e à in program une gnove
manifestazion di place ai 28 di Dicembar. Une buine gnove e rive
invezit dal grup Ospitalean Euskaraz che al à otignût di slargjâ
lis azions a pro de lenghe basche dentri dal ospedâl di Baiona.
Cussì, dopo vêi dât visibilitât al euskara te segnaletiche
interne, tal librut di presentazion e tal sît internet dal ospedâl,
cumò al à otignût che tai ambulatoris e sui cjamesots dal personâl
che al cognòs il basc e sedi une targute cu la scrite “Nahi baduzu
euskaraz” par invidâ cui che al vûl a fevelâ par euskara.
Font:
Le Journal du Pays Basque, 04/12/13


text:
I ativiscj
de organizazion “Unitât de nazion careliane” a àn visitât i
uficis dai ministeris pe culture, pes politichis nazionâls, pai
rapuarts cu la societât, cu lis associazions religjosis e cui mieçs
di comunicazion, pe economie rurâl, cjace e pescje e chei dal
Parlament de Carelie, une des republichis de Federazion Russe.
L’obietîf de visite al jere chel di viodi trops che a son i
funzionaris di chescj uficis che a cognossin la lenghe proprie de
republiche e di dâur une spile cui colôrs nazionâi de Carelie e
cuntune scrite che e indicave la lôr capacitât di fevelâ par
carelian. Ae fin de visite la plui par des spilis no je stade
consegnade, cun di fat intai uficis dai cuatri ministeris e dal
Parlament a jerin a pene 30 i funzionaris in stât di fevelâ par
carelian. I ativiscj de organizazion a son cumò daûr a organizâ la
prossime iniziative che e previôt vie pal 2014 visitis similârs
intai uficis des aministrazions locâls e di altris ents publics de
Carelie.
Font:
Finugor, 02/12/13


text:
Mi jeri strissinât a scoltâ chel comizi parcè che o varès vût di votâ ancjemò une volte pal consei comunâl; lis musis dai sorestants a jerin fruiadis a fuarce di prometi fufignis ridint. A mi mi ingomeavin ducj compagns no capint plui la diference jenfri chei di diestre e chei di çampe. No sai cuâl che al fos stât il rampin a tacâmi a chê riunion, il scugnî votâ no dal sigûr. La sale e jere plene di no spietâsal, ducj chei discors mi stufavin, mi si smaltavin intor cence tocjâ la pachee di fum e fadie che o vevi intor. Chel che mi clamavi di nascuindon al steve sucedint, jê e jere là e chel nome al jere impuartant, motîf platât a menâmi in chê sale.
Nol jere il bufet prontât te taule insomp, no jerin i oms che o cognossevi un par un, o lis lôrs feminis, che tantis o vevi cerçadis tai agns, nancje la serade flape par television o la cjase frede par no vê vût cûr di impiâmi la stue. E jere Marine, la mê vecje morose, la mê vualme impiade, che e sarès podude jessi la mê pâs, si no fos la mê sclese pontade, si che ancje la femine dal sindic.
Le ai viodude subite sintade intun cjanton cui cjavei riçots là che mi soi ingropât cussì vulintîr e la cotule a sbufs dulà mi soi pierdût a scjafoion. Il cûr, il gno argagn batecul, scjassantmi al à saltât cualchi toc cuant che molant di lei si è inacuarte di me. Cun di plui un sgrisul mi à travanât a indreçâmi i sintiments cuant che voglant la puarte mi à cimiât.
O jeri ancjemò masse sensibil ma o levi a cirîmi chê emozion. Su la puarte i discors ae amplificazion fasevin di sotfont ai mei fastidiis, te mê maluserie o provavi a no messedâmi cun chês menadis. Cjapât tal me inzirli mi le soi cjatade dongje, cence fevelâ, e cuntun moto de man mi à clamât a lâi daur. Di fûr la gnot, cricant la vierte, invidave a frontâle dilunc. La fufigne des elezions avignì e deventave foreste di chel timp e di chel puest.
Marine cjapantmi pe man mi steve menant ae sô machine. Il gno aviliment, provât fin al moment prin, si sfantave tun lamp. Cuant mi à bussât lizere sui lavris mi soi piçât tun braç a provâ se o jeri dismot. Supant la sô lenghe o ai sintût di jessi part dal eterni marimont.
Tant che sturnît o cjapavi flât, tal dubi dal ce fâ, mi à dit cuntun sunsûr te orele: - Ti ai volût ben Paoli, tu tu sês il gno revoc di afiet scuindût. Ma mi è lade ben cussì e no tornarès indaûr. Cumò o scugni lâ, mandi.
E à impiât chê machinute di cartons animâts e si è inviade. O soi restât cul sen di inneâmi intun caratel di cabernet.
di Stefano Gasti
Conte n. 36


text:
venerdì 25 luglio 2014
Lucian
12 coments:
-
-
Benpo benpo Nelo, ti disarai che chist lucian lu cognoss ancje io. Tu lu as piturat cussi ben ta la sio storie ca nol mancje nissun color. Cuant tu tornis in patrie e larin a cjatalu, no par viodi il museu, ma par che tace di vin che pur savint di aset, bevut in sane companie in te ombrene dal broili al devente picolit. lussian
- 25/07/14, 14:14
-
-
Cuissà se di cualchi bande in te braide al vedi platât ancje un cjaruç di gue, ucefuarpiis, stagnin, ombrenâr. E jere la vere oficine mobile, "on site" come ch'a disin i merecans. Mandi Nelo Bepi
- 26/07/14, 22:13
- Luciano Marinig ha detto...
-
Bepi,o pues rispuinditi io di chel om lì ca lu conos di donge, al'à girat par Resie un mes dilung par cuista chei imprescj ca tu disis, ma nissun l'à volut vendiju,jerin lis animis dai puars vons. Lussian.
- 27/07/14, 08:14
-
-
Ce pecjât Luciano, al sarès un toc di museo. Bepi
- 27/07/14, 21:46
-
-
Vin di la propit a cjatalu ancje se il vin nol è bon. E cun no podares vignî ancje Bepi, magari al puarte cun se un Gue di Resie, no si sà mai.
- 27/07/14, 22:31
-
-
Soi Nelo
- 27/07/14, 22:41
-
-
Daspò, si lais a cjatâlu, lait cun tune butilie buine. Mandi
Jaio
- 28/07/14, 00:08
-
-
Nelo e Jaio, di gues in Piemont nancje l'ombre, se mai cualchi spachenapis de bandis di For Canaveis. Butiliis buinis a pitinton. Bepi
- 28/07/14, 21:56
-
-
Mandi, Lussian al è me barbe. Di picjules, jo e me cusine Dixie, lu clamavin "barbe zio" parceche al veve une grande barbe. Non pos dismenteami dal so robot. Lu puartave in ta osterie di front a cjase so e ducj, par viodilu in funzion, lu fasevin bevi....!!!!! In che volte al ere già "avanguardie"! Mandi Pixie
- 08/08/14, 17:41
-
-
Orpo,orpo, ce plasè di lei su contecurte la gno gneçute Pixie.Gracis di cur pai tiei compliments,i timps dal robot a jerin propite biei,peciat che i cuindis etolitris di vin bandonats ta cjanive son lats ducj in aset.Mandi Pixie,mi à fat propit plasè veti sintude. Lussian
- 09/08/14, 10:55
-
-
O soi sigûr che nol larâ a di lunc che a leiarìn une flabe scrite di Pixie su contecurte.
Nelodifeagne
- 10/08/14, 18:23
-
-
Pixie,astu sintut ce cha l' à dit Nelo, iscriviti ancje tu a contecurte e continus alc di bon.Mandi, barbe zio. Tancj saluts ancje a Nelo.
- 12/08/14, 19:38


text:
Il frutin al jere sintât suntun clap, incjastrât framieç di altris pieris grandononis, slacadis jù de parêt de mont.
I deve la schene: al cjalave, denant di sé, un foran che al scocolave i voi suntun sbit di cîl cence nulis e sul vert inrusinît dai peçs, di ca e di là de valade. A man drete dal picinin, inscrufuiade, e steve une bolp, e se nol viodeve mâl, a man çampe, fate sù tant che un spali, i someà di viodi une lipare, cul riçul ben alt sul mustic, ma forsit lis dôs bestiis a jerin dome inte sô imagjinazion: cuant che al rivà dongje il frut al jere di bessôl.
«Mandi!» i disè la canaie, voltantsi indaûr al cisâ dai siei pas e scjassant la sassare di riçots bionts.
«Ma-mandi», i rispuindè lui, scaturît. Al veve cjaminât par oris, jenfri lens e pieris e bosc e baraçs, lant sù pai crets dulà che al jere sigûr di no cjatâ anime vive, e cumò, viodi un frut, un frutin - trops agns al podevial vê, sîs… siet? - lu lassave no pôc maraveât.
«Cemût ti clamistu? Ancje tu achi a cjalâ la mont che mangje il soreli?»
«Gabriêl, mi clami, ma…»
Il zovin al cjalà dulà che al cjalave il piçul, che intant si jere tornât a voltâ. Une bale rosse, come di ûf, si steve sbassant jenfri la V metude adun dai flancs des monts: e pareve propite une bocje che lu strenzeve. Al somee Pacman che al mangje une des sôs balutis, al pensà Gabriêl, inmagât di chel splendôr.
«Ce biel…» al disè il frut, cence dâ di intindi che al cjacaràs cun lui. Dopo di che al saltà jù e al parè vê voie di inviâsi di cualchi bande, ancje se li ator no si viodevin trois. «Jo o jeri chi ancje par saludâ i miei amîs. Tu invezit? Ancje tu vevistu cualchidun di saludâ?»
Ducj, al pensà di gnûf Gabriêl, maluseriôs. Ma nol podeve sigûr contâi che a li, tal intrîc dal bosc, lontan chilometris di cjasis e olme umane, lui, parcant la machine in place a Tumieç, chê machine che nol varès nancje podût vuidâ, la patente aromai glotude de sachete di un carabinîr cul etilometri, lui, al jere vignût a li, li che nol saveve nancje ben dulà, ma adalt, sù, di podê cjalâ sot l'inzirli, poiât su lis pieris duris e grispis e lontanis, lui, al jere vignût par saludâ ducj par simpri, ancje se chei ducj, cumò che nol veve plui un lavôr ni al rivave a cjatâ un, e che amîs 'nt veve come simpri, ven a stâi nissun, chei ducj, insome, a jerin pôcs, pocjissims, juste so pari e sô mari, e forsit un barbe e un pâr di agnis, o la sô murose viele, che ae fin, a jê sì, ma a lui no, no jere mai passade, e cussì, cun chei ducj che a jerin pôc e nuie, e jere vere che ancje lui al jere li par saludâ i amîs. O par copâsi, par dîle in struc e cence creance.
«E alore? Mi dîtu?»
Gabriêl, pierdût tai siei pensîrs, no si jere inacuart che il frut al spietave inmò che i rispuindès. «Sì, sì…» al trabascjâ tai dincj, «ancje jo o jeri vignût a saludâ cualchidun».
«E lu âstu cjatât?»
«No… mi pâr propite di no. Ti ai cjatât dome te».
«Ah, ben. Alc 'l'è alc, nuie 'l'è nuie!» i disè il frutin riduçant, e Gabriêl, nol capì nancje lui parcè, al cjatà chês peraulis che al veve sintût dî milante voltis, plui veris dal solit.
«Alc al è alc», al ripetè sotvôs, gratantsi il cjâf.
«Ti tocjarà tornâ une altre volte, alore», al le indenant il picinin, «magari si tornìn a viodi».
Un rumôr al fasè voltâ Gabriêl viers une cise. La bolp lu lumave di framieç lis ramascjis, curiose. Si voltà, par domandâi de bestie ae canaie, ma sul clap nol jere plui nissun. Alore al le sù lui e al cjalà abàs: il foran di piere dure si butave jù a plomp. Sì… al jere il puest just, al pensà.
Ma aromai la fote i jere passade… e cun di plui, al veve tacât a pensà che, cuissà par cuale misteriose gjeografie, la zone che al crodeve disabitade e devi jessi stade dute il contrari. Nol podeve che jessi a stâ li dongje, chel frutin curiôs. Cussì al tornà viers cjase, ancje se in curt si pierdè pal bosc. Pôc mâl, al pensà, prin o dopo al sarès saltât fûr in cualchi paisut, e se par disgracie al fos colât… amen.
Dilunc la strade al veve inmò tai voi il soreli glotût des monts, e cuasi lu ricjatà, intun miluçâr plen di pomis rossis e lustris che a slusivin tal imbrunî. Si fermà a cjapâ sù i miluçs salvadis, doprant la maie come sporte, e al rivà cjase a scûr, scoreât, sgraçât, strac e sglonf di criûre. Sô mari lu cjalà come se e viodès une fantasime, ma subit si inacuarzè des pomis.
«Ben po… Ben fate Gabriêl! A chi mi vegnin fûr almancul doi chilos di marmelade, cussì tu la puartis a Pieri, chel de braide di sore, e tu i domandis une gjaline, che no savevi juste cemût paiâlu».
«Sì, sì… fâs ce tu vûs… ju ai cjapâts sù parcè che a jerin biei di viodi», i rispuindè il zovin, muardint un dai plui ros. Ma al veve pene pensât che e jere stagjon di cjapâju sù, i miluçs, e forsit a Pieri i coventave cualchidun a dâi une man, tal cjamp. Doman, al pensà, al varès provât a domandài.
di Raffaele Serafini
Contis dal Ostîr


text:
Ferdinand Georg Waldmüller, mari contadine cun trê dai siei fruts, 1840
… jenfri jerbis e
ilusions / insiums e lambics / sperance e disconfuart / jenfri dut chel che al
è e chel che o dovaressin jessi / su cheste tiere ugnule
(Tone Pavček, poete
sloven, 1928-2011)
***
Zuan e Taresie e nassin a Madrîs intal 1850. e li ancje si
sposin intal 1874. si cognossintsi di simpri: e son di fameis contadinis,
fituâls ca mo là, des tieris dai conts di Colorêt.
jenfri il ’75 e l’85 e dan al mont siet fruts.
intai ultins agns, Zuan al è lât in Gjermanie a fâ la
stagjon, parcè che lis regulis che guviernavin la tiere, non lassavin avonde
par dutis chês bocjis
ogni volte che lui al partìs jê e je ancjemò gruesse. si
vuelin un ben di vite e si son usâts a cjapâ decisions in cunvigne: par chest la
biele confidence che an tra di lôr, ju serene e ju cuiete.
Taresie une dì, di buinore, cualchi dì prin che lui al
partissi pe gnove stagjon, si sente dongje intant che i slungje une gote di vin
intal lat, che a lui i plaseve tant. po, sot vôs i dîs: « Zuan, trops fruts vino no ?». lui la cjale sturnît: nol capis. jê e
va indenant cence spietâ rispueste: « siet…
o vin siet fruts ... jo, a trente cinc agns, o tachi a sintî il pês di chestis
gravidancis ... crodimal … e po ancje par chescj culi, dislatâts, dâts fûr,
vignûts sù … e son agns dificii par ducj
… »
Zuan la cjale simpri in cidin, intant che lu lampe un brut
suspiet.
« o ai pensat tant,
sâstu ˗ jê e sbasse la vôs inmò plui, cence cjalâlu intai voi – mi è vignude une idee … ce disaressistu
˗ prin di seguitâ e sbasse ancje il cjâf ˗ ce
disaressistu di restâ fûr a fin stagjon? » lis ultimis peraulis lis a dite come
un lament, cui voi lustris. « ce disistu
Zuan … » e chi lis lagrimis e son sbrocadis fûr di bessolis.
mutulît. cence flât. cidin. di clap: i è colât il mont
intor. al cjale la scudiele, la taule, il crucifìs cul ultin ulîf, il cuadri
dai nonos: robis che al cognòs ben. sì, e je cjase sô. « Zuan… tu tornis di gnûf daspò la seconde … » e cjalantlu dret intai voi « cussì o podin sparagnâ un frut… ». si
sint plui sigure comò che lu à dit di buride, vierzint un riduç su chê biele
musute.
cidin ancjemò. e tabain nome i voi che si cjatin di gnûf.
lui al fâs di sì cul cjâf, cence proferî une peraule. « o sai che ti coste … ˗ cumò la sô vôs e je tornade calme ˗ e coste ancje a mi, tu sês dut il gno ben …
o ai pensat tant, e cheste mi pâr la sielte plui juste, propit chê juste .. si
cussì al va ben ancje a ti … sigûr ».
e an fat cussì.
Zuan, si è fermât fûr: fin a la fin de seconde stagjon,
cuant che al è tornât, finalmentri. emozionât: mai plui di vuê. content: cemût
mai prin. i fruts, cressûts di no cognossiju. Taresie lu ricêf cun dut l’afiet,
la bontât e la dolcece, tignûts di cont in chei luncs mês di bessolance. dopo
tancj sacrificis e rinunziis e son ancjemò insiemi. dutun. graciantdiu. il
doman ur pâr plui lizêr.
i mês e svolin intun lamp. un insium lunc tant che un sofli.
a fin di Fevrâr cuant che al rive il moment di partî pe gnove stagjon, jê si
invie intal so tierç mês. prin di strenzisi intal ultin bracecuel si son cjalâts
di biel fin dentri il cûr. serens: tant che il sclarî di chê buinore. contents
di vê fat dut cun judizi.
rinunziis a vueit.
fadiis par dibant.
il dodis di Avost dal 1888 e nassin doi zimuluts. Pio e
Anute.
Anute e sarà la mari di mê none de bande di gno pari.
viôt tu ! si no fos lade cussì, jo no sarès mighe culì a
contâle. cuant che o pensi, mi ven di riduçâ fûr: compagn di cuant che non si
rive a capî il misteriôs. o ancje par scundi un sgrisul jù pe schene.
dal Passadôr


text:
Teologjie
La teologjie e je a la letare il studi di Diu (dal grêc theos ven a stâi Diu e logos ven a stâi studi).
Il cjamp di opare de teologjie si slargje a ducj i temis leâts a la religjon. La peraule e je stade doprade pe prime volte tai scrits di Platon.
La teologjie e à pe fonde une cualchi veretât de religjon stesse par cui par esempli la teologjie cristiane e je fondade su la credince in Gjesù Crist e te so predicazion. Il studi de religjon di un pont di viste neutrâl al è invezit clamât filosofie des religjons.


text:
Se i grancj stiliscj, cence fâ nons a usassin tes lôr sfiladis di alte mode li borsis di scus, un altri discors al sarès sul tignî cont l’ambient……….
Lassant pierdi lis batudis: lis sportis di scus a àn dât lavôr tes vecjis fameis rurâls furlanis e venetis, dal inizi ‘800 fin ai ultins agns ’60; po dopo, la piel e la plastiche lavorade a àn cjapât preminence sul marcjât.
Chestis borsis si jerin fat place te vite cuotidiane de int, des feminis di cjase par lâ a fâ la spese, i contadins par puartâsi il mangjâ tai cjamps e cussì vie…
A jerin timps di miserie, e no si butave vie propri nuie. Tal periodi de racolte de blave, (Setembar e Otubar) si metevin di bande i scus des panolis, sielzint i miôr.
Po dopo si passave a sulfurâju, cheste fase e servive a sblancjâ i scus, a jemplavin une podine cun lôr, a fasevin une buse tal mieç metint un bussulot cun des boris che vignivin spolvaradis cul solfar, a taponavin la podine cun tune cuvierte, tra i doi elements si creave une reazion chimiche, cheste operazion e durave svariadis oris.
Finide la procedure, si veve i scus sblancjâts e umits (issint umits a jerin une vore maleabii) e si scomençave la so lavorazion, che consisteve tal instreçâ un scus cun l’altri in forme elicoidâl, fasint une cuarde resistente (come une tuartie di cjanaipe).
La fase sucessive e jere chê di tramâ la cuarde, che vignive fate rigorosementri a man ator ator di un stamp di len, (a ‘nd jere di variis formis e misuris) che al servive a dai l’aparence ae future borse, une volte che i scus si saressin suiâts.
Di dut chest si po rigjavâ che la nature nus da cetantis risorsis, al stâ in noaltris savêlis doprâ come che fasevin i nestris viei, cence utilizâ tante plastiche che nus puarte a un continui incuinament dal ambient.
---------------------
Un’altre descrizion sui mistîrs di îr, le à scrite Bepi Miconi un amì di Tresesin, che lu ringracii di cheste so colaborazion.
-----


text:
A son paîs, sparniçâts pal Apenin, propit là che no tu savaressis dî se e je za Toscane o inmò Umbrie, che lis cjasis a somein tiradis sul flanc de mont a grampadis, di un zigant sflacjon, che subit daûr al pâr jessisi dismenteât di lôr.
Cualchi volte, d'Unvier, une fumate blancje e rive cence tucâ e si distire sot, dentri des valadis e dilunc i fossâi, invuluçant lis cjasis e i ulîfs. Dome i cjampanii e i morâi plui alts a metin fûr il bec, come isulis sforadis spierdudis intun mâr di bombâs.
Jo e Rico sin a stâ intun di chescj borcs, e il mâr no lu vin mai viodût. Par chest nus plâs la fumate.
O viodìn il lâc, lontan, cuant che l'aiar al pâr di veri, ma il mâr no. A disin che e covente la machine, o si no altri i bêçs pe coriere… Jo no podarai mai.
Rico no sai. Lui, forsit, un doman al varès podût.
Cuant che e rive la fumate si cjatìn simpri achì, parsore di chescj rudinats de cjase dulà che o jeri a stâ une volte. O fasìn fente di jessi suntun promontori, di jessi vuardians de lûs che e e vuide lis barcjis. Nus plâs zuiâ cussì.
Sot di nô, il prât al va jù planc, fin a lenzi il rivoc, fer e fumôs. Al è un rôl vieri, sclapât de saete, che al va e al ven: al è une sirene, intorteade dentri de sô cjante. Un tet, plui braurin di chei altris, al è une nâf braçolade des ondis. No viôt il nestri segnâl, inmagade de cjante al larà a finîle sdrumade, o incjastrade jenfri i ulîfs, salt esercit in rie sul fondâl, par protezi i siei abitants. Gneurs, riçs, cjavrûi, cenglârs… ju imagjinìn nadâ framieç di chescj vapôrs, smalitant cuant che i ven voie.
Vonde. Vin di lâ. Nus baste une cjalade e tachìn a cori, a sbreghebalon, jù pe rive, cjapin la corse. Cualchi volte un dai doi al cole, si torne a jevâ sù. Sino o no i vuardians? Vin di rivâ subite sul ôr de aghe, sbusâ lis ondis cu la velocitât dai nestris cuarps.
Straviersìn l'asfalt di buride, il sunôr dai pas di Rico al devente un çavatâ, po dopo al torne un cisâ di jerbe alte e inzalide. Al è un foran, a man drete, ma no sin dispatussâts, a cognossìn i crets subissâts, a voltìn di chê altre bande, passant di flanc ae sirene: e su la sô muse nus pâr di olmâ une bocje di fastidi.
O savìn ben che la fumate e je une bausie e si sfante, tal moment che tu scuvierzis i siei misteris. La sirene e torne rôl, il velîr cjase. Il cjampanili nus cjale, cridantnus pe pocje cussience. Ma nô no si inacuarzìn nancje e nin indenant a ridi come mats: inmagâts de nestre ilusion nus somee cuasi di sintî l'odôr dal sâl.
Al è simpri Rico che si ferme, denant dai ulîfs.
Si bute par tiere e al rodole, par fermâ la corse.
Mi fermi ancje jo, subit daûr, parcè che a lâ indenant di bessôl no cjapi gust.
A varessin fat cussì ancje vuê.
La fumate e jere plui fisse. La sirene e meteve fûr sì e no une ghigne di len, de barcje viodevin dome lis velis: cops crevâts e sporcs di mufe, che a vongolavin disperâts tal blanc.
Noaltris a corevin, un dongje chel altri; o ridevin, businavin.
Un, doi pas sul asfalt, un lusôr, une çocade di vuès sdrumâts. Lis strissis di gome nere si son slungjadis fintremai a lenzi il sanc.
Io e Rico si cjalìn, daûr di nô la cjase viere. Sot la fumate e… vie!
O passìn il prât, la strade, i ulîfs, une boschete di picecûi, o saltin di jerbe a clap, vogant tal nestri mâr, cence tirâ flât. No si fermìn plui, o passìn traviers il borc, lis cjasis, plui e plui voltis. In paîs, a disìn che di cuant che Rico al è muart, cu la fumate, al rive ancje l'odôr dal mâr.
di Raffaele Serafini
Contis dal Ostîr


text:
Odôr di incens esotics e di savon di paviments, ufierte 3x2 di supermarcjât, si sint ancjemò prime di vierzi la puarte.
La puarte si vierç, lui al jentre, il rest al reste fûr.
Cualchi peraule, nissune che si capissi, e si che no je la prime volte che al va li ve, ma la bocje le cjale, e je la uniche robe che i interesse. Magari, altris, ur plâs di plui altris robis, ma par lui dome la bocje, e magari intant la cjarece dai cjavei neris te piel de panze e jenfri lis cuessis, intant che il cjâf di jê i va sù e jù.
Il tai dai voi orientâi no lu à mai cjalât e ducj i tais e lis lamis che i son jentradis dentri di jê par fâi fâ chel mistîr nol à mai volût viodiju.
"O vuei un pompin che mi supi sù ancje la anime! No di chei che e podarès fâmi Marta, che al è za tant se mi tocje cuntun dêt."
I lavris de frute si fasin infûr, si strenzin intor di lui, lu cjapin dut, sù e jù, e la lenghe e bale une musiche dolce e disperade: al vâl ben i 40 euros di gjavâ de pension. Al vâl sì. Cheste volte pardabon: al molç e al suspire fuart, jê e spude tun suieman e si nete la bocje, il pinsîr i va un lamp a cuant che in plui de bocje, cul suieman, si gjavave ancje lis lagrimis, ma al è passât plui di un an, cumò no 'nd à plui.
Odôr di sudât e di metal.
"Signorina risponda!"
"Al è dibant ispetôr, chê ca no capìs nuie, clamìn un interprete"
"Interprete di ce? Che no si sa nancje di ce cazzo di paîs che e ven! Bon, lassìn pierdi, tant la robe e somee clare."
Odôr di ingjustri e di fum di machine.
SCUVIERT SFRUTAMENT DI PROSTITUDIS ASIATICHIS
La Polizie visade di une telefonade de siore C.M., che e segnalave il cadavar di un om tal coridôr dal tierç plan, e je lade îr di matine intune palacine di vie Rome.
F.V. di 66 agns al jere muart di infart, salacor par jessi lât sù pes scjalis a pît: po stâi che, a sintîsi mâl, al vedi sunât il campanel de siore C.M., che in chê di vierzi la puarte si è spauride e e à clamât il 113.
Tal domandâ a altris incuilins, che a podevin jessi testemonis la patulie, si è metude in suspiet e à clamât daurman altris fuarcis, fermant cuatri suspietâts di sfrutament e nûf fantatis asiatichis, che no si sa ancjemò di dulà che a sedin e trops agns che a vedin, e che si viodeve che a jerin dutis in cundizion di sclavitût in miniapartaments dal ultin plan.
Biel che lis investigazions a van indevant, lis zovinis asiatichis a son stadis trasferidis in centris di protezion e assistence.
Odôr di frêt e di muscli.
"E je vere, mi soi fat supâ sù ancje la anime"
di Spirt Anonim
Conte n. 8


text:
lunedì 27 febbraio 2012
I laris di Midun, tal palaç di Siôr Checo
5 coments:
-
-
Duncje: se la massarie e jé une femine e l'autor a l'è une Plume, scugnaress là drets a Midun, in che rimesse, e cirì se une fantasie ironiche, e curiose, e jé ancjemo platade inframiec lis crepis, daur un'ombre.
Mandi.
- 27/02/12, 12:55
- Jaio Furlanâr ha detto...
-
Ingjustri ben doprât e plume ben spiçade:-)
- 28/02/12, 19:52
-
-
Jaio, mi an pene notiziat che an cjatat une cincent rosse in che rimesse! Che sedi che che i an alcjat la còtule scambiantle pe massarie di sior Checo che dopo lui a la copat che Plume pa no jessi remenat in tas lis ostariis di San Denel? Dut pò jessi, par vie cal timp al va e al torne.
Mandi a dutis dos e ancje a chel Ingiustri neri.
- 29/02/12, 08:57
-
-
Grazie Frank, cul To spirt legri e tant scherçôs Tu âs simpri cualchi biele novitât.
Un piçul clariment su le conte, la massarie a son 50 agns che e je muarte a la biele etât di 80
( I laris a àn dit che vignivin di Midun par lâ al marcjât ) ma il palaç di siôr Checo nol è tant lontan di Mortean,dulà che al jere il marcjât.
Par cumò o ai doprât l'ingjustri che o vevi sot man, vignarà ancje le volte di cambiâ colôr
- 01/03/12, 14:57
-
-
Jaio, un grazie di cûr pal To biel pinsîr.
- 01/03/12, 15:07


text:
E
torne a alçâsi la tension in Bosgne dopo che la Assemblee de
Republika Srpska, la part serbe de federazion, e à fate buine a
maiorance la propueste di tignî in Setembar un referendum sul
sisteme judiziari statâl metût sot acuse massime par chel che al
rivuarde i câs leâts al conflit che al à insanganât cheste part
dai Balcans vincj agns indaûr. La consultazion e va a tocjâ aspiets
regolâts dai acuardis di pâs di Dayton e duncje, in plui di fâ
saltâ sù lis autoritâts federâls che le viodin tant che un
pericul pe convivence des diviersis comunitâts bosgnachis, e à
alarmât ancje chês internazionâls che le calcolin une violazion
dai acuardis e une menace pe integritât statâl. La decision di
tignî il referendum e torne duncje a piâ lis tensions etnichis, za
fuartis pes vicendis leadis al inovâl dal maçalizi di Srebrenica.
Al è però ancje cui che al segnale che il sisteme judiziari al
varès pardabon bisugne di jessi riformât, e cui che il president de
Republika Srpska Milorad Dodik al ponte cun cheste manovre dome a
distrai la opinion publiche dai problemis economichis che a
podaressin saltâ fûr propit ca di un pâr di mês.
Font:
Balkan Insight,
16/07/15


text:
Satelit
Un satelit al è cualsisei ogjet che al orbite ator di un altri ogjet (clamât il so primari). Dutis lis massis che a son part dal sisteme solâr, la Tiere includude, a son sei satelits dal Soreli sei satelits di altris ogjets (par esempli la Lune).
Nol è simpri facil decidi cuâl ch'al è il satelit intun grup di ogjets. Par vie de gravitât, il moviment dal ogjet primari al è ancje lui influençât dal satelit. Se doi ogjets a son a vonde simii inte masse, a son in gjenar considerâts un sisteme binari pitost che un ogjet primari e un satelit; un esempli estrem al è il "dopli asteroit" 90 Antiope. Il criteri gjenerâl par che un ogjet sedi un satelit al è che il centri di masse di doi ogjet sedi dentri dal ogjet primari.
Tal ûs popolâr, la peraule satelit si riferìs spes a un satelit artificiâl, ven a stâi un ogjet fat dal om che al orbite ator de Tiere o di un altri cuarp. Purpûr, i sienciâts a doprin il tiermin ancje pai satelits naturâi, o lunis. Tal ûs gjenerâl, "satelit naturâl" e je la peraule doprade par riferisi a lis lunis.